Германия таълим тизими ва унинг беш олтин қоидаси – «Умид» ИДУМИ\nShanba Aprel 2nd, 2016 Seshanba Sentyabr 20th, 2016 Чет эл таълим тизими Фикр билдирилмаган\nГермания – жаҳон илм-фани ва маданияти ўчоқларидан бири. Бу мамлакат илдизи асрларга бориб тақалувчи илмий мактабларни, Гёте, Гегел, Бетховен, Нитше, Эйнштейн сингари олим ва ижодкорларни билан дунёга машҳур. Халқаро доирада эътироф этилган олмон таълим даргоҳларида мустақил фикр ҳамда кенг дунёқараш шаклланишига алоҳида эътибор берилади. Таълим тизимига татбиқ этилаётган янги усуллар, сўнгги ахборот технологияларидан унумли фойдаланмаганларга эса жуда қийин. Тараққиёт манзили сари ошиқаётган жамиятда билимсиз ўз ўрнига эга бўлиш амри маҳол. Дарвоқе, олмонларга хос темир интизом, бирсўзлилик хислатлари ҳам айнан таълим даргоҳларида шаклланади.\nГерманияда мактабгача таълим муассасалари давлат тизимига кирмайди. Болалар боғчаси хайрия жамғармалари, маҳаллий ҳокимият ҳамда черков васийлигида фаолият юритади. Шу билан бирга корхона ва ташкилотлар ҳам ўз боғчасига эга бўлиши мумкин. Мактабгача таълим тизими 3 ёшдан 6 ёшгача бўлган болаларни қамраб олади. Ҳали ақлини таниб улгурмаган болаларда ўз фикрини ифодалаш, тенгдошлари ва катталар билан мулоқот қилиш қобилиятини шакллантириш, уларни бошланғич таълимга тайёрлашда боғчаларнинг ўрни катта. Шу боис ҳам олмонлар боғчаларни “тафаккур устахонаси” деб аташади.\nБепул ва мажбурий таьлим\nГермания Конституциясига мувофиқ, мактаб таълими давлат назоратидадир. Мамлакатда 16 та федерал ҳудудлар мавжуд бўлса, уларнинг ҳар бири ўзининг таълим тўғрисидаги қонунига эга. Шу сабабли федерал ҳудудларнинг мактаб таълим тизимида айрим фарқлар бор. Масалан, аксарият ҳудудларда бошланғич таълим 4 йил (биринчи синфдан тўртинчига қадар), пойтахт Берлинда эса – 6 йил. Аммо бу каби фарқларга қарамасдан, барча ҳудудлар учун умумий тартиб-қоидалар амал қилади. Германияда мактаб таълими мажбурий ва бепул. 6 ёшдан 18 ёшгача фуқаролар мажбурий тартибда таълим олиши шарт қилиб белгиланган. Мактаб таълим тизими эса бошланғич, ўрта ва юқори босқичларга бўлинади.\nБолалар 5-6 ёшдан бошланғич мактабга қатнайди. Бошланғич мактабда ўқиш даври тўрт йилдан олти йилгача. Мактабларда биринчи, иккинчи синф давомида ўқувчиларга баҳо қўйилмайди. Ўқитувчилар баҳо ўрнига боланинг индивидуал, психологик ривожланиш ҳолати хусусида ҳисобот тайёрлайди. Ўқувчиларга 3-синфдан баҳо қўйила бошлайди. Германияда 6 баллик баҳолаш тизими қабул қилинган. Бунга кўра:\n1 – аъло;\n2 – яхши;\n3 – қониқарли;\n4 – етарли;\n5 – етарли эмас;\n6 – қониқарсиз.\nЎқувчилар фанларни энг камида «4»га ўзлаштириши керак. Бошланғич босқичда болаларга математика, немис тили, табиатшунослик, мусиқа, эстетика фанлари ўтилади.\nОлмон таълим тизимининг ўзига хос хусусияти шундаки, ўқувчилар бошланғични тугатгандаёқ келажак йўлини аниқлаб олиши зарур. Ана шунга асосланиб, у бир неча турдаги мактабдан бирида ўқишни давом эттиради.\nАсосий мактаб (Hauptschule). Бу ерда болалар тўққизинчи синфгача ўқитилади. Асосий мактабларда олий таълим муассасаларида ўқиш нияти йўқ бўлган, бирор бир касб этагидан тутишни кўзлаган ўқувчилар таълим олади. Бу турдаги мактабларда базавий билимлар берилади ва асосий эътибор амалий машғулотларга қаратилади. Асосий мактабни тугатган ўсмирлар тугалланмаган ўрта таълим ҳақида шаҳодатнома олади. Ушбу ҳужжат билан касб-ҳунар мактабларига кириш мумкин. Биздаги касб-ҳунар коллежларига ўхшаб кетадиган мазкур мактабларда талаба муайян касб-ҳунар бўйича билим ва тажриба оширади.\nРеал мактаб (Realschule). Бу турдаги мактабларда математика ва табиий фанларга мойил, келажакда олий маълумотли мутахассис бўлишни ният қилган болалар ўқийди. Ўқиш 5-синфдан 10- синфгача. Мазкур муддат мобайнида ёшларга турли фан соҳалари бўйича кенгайтирилган билим берилади. Реал мактабни тугатган ўсмирлар ўқишни гимназияда давом эттиради.\nГимназия (Gymnasium). Ўқувчилар ўрта таълимнинг энг муҳим бўғини бўлган ушбу билим масканида тўққиз йил – 5-синфдан 13-синфгача таълим олади. Реал мактабнинг 10-синфини тамомлаган ёшлар эса гимназияда уч йил ўқийди. Мазкур таълим даргоҳида гуманитар, табиий фанлар ва хорижий тиллар чуқур ўргатилади. Ўқувчилар ўн биринчи синфдан танлаган йўналишидан келиб чиқиб, асосий вақтини бир неча фанни чуқур ўрганишга сарфлайди. Гимназия – олий таълимга тайёргарликнинг ҳал қилувчи босқичи. Негаки, гимназияни тугатганлик тўғрисидаги имтиёзли шаҳодатнома университетга имтиҳонсиз кириш ҳуқуқини беради. Аммо имтиёзли шаҳодатномани олиш осон эмас. Ўқувчига ушбу ҳужжатни беришда унинг ўн уч йил давомидаги натижалари ҳамда тўртта фан бўйича якуний имтиҳон баҳолари инобатга олинади. Олмон заминида олий ўқув юртига кириш учун ўн уч йил яхши натижа билан ўқиш керак. Ана шундан кейингина университет йўллари очилади.\n«Фикрлаяпманми, демак, яшаяпман!»\nГерманияда давлатга қарашли мактаблар билан бирга хусусий таълим масканлари ҳам фаолият юритади. Хусусий мактаблар ўрта таълим масканларининг 2 фоизини ташкил этади. Ўқув дастурлари анъанавий мактаблардан фарқ қилувчи хусусий мактабларни Федерал таълим ва маданият вазирлиги назорат қилади. Хусусий мактаблар саноат, тил, косметика, гимнастика, уй хўжалиги каби ихтисослашган йўналишларда таълим беради. Нодавлат таълим масканлари бир-бирини қўллаб-қувватлаш учун Хусусий мактаблар уюшмасига бирлашган. Шунингдек, ногирон ва ақлий қобилияти чекланган болалар учун махсус мактаблар очилган. Олмон мактабларида хорижлик фуқаролар ҳам таълим олиши мумкин. Хорижликлар маҳаллий шарт-шароитга мослашиши, немис тилини пухта ўзлаштириши учун тайёрлов курслари ташкил этилади.\nНемис педагоглари истеъдодсиз ўқувчининг ўзи йўқ, деб ҳисоблашади. Шунга кўра улар ўқувчининг очилмаган қирраларини кашф этиш, уларни янгилик ва ихтиролар руҳида тарбиялашга интилади. “Фикрлаяпманми, демак, яшаяпман!” дейди машҳур файласуф Рене Декарт. Олмон мактабларида ана шу нақл олтин қоида сифатида қабул қилинган. Педагоглар биринчи навбатда ўқувчининг, ҳатто хато бўлса-да, мустақил фикри бўлишига эришишни мақсад қилади. Таълим жараёни эса ота-она ва ўқитувчи ўртасидаги узвий ҳамкорликка таянади.\nАслзодалар орзу қилган университет\nГерманияда Европанинг бошқа давлатларига қараганда бепул олий таълим олиш имконияти кўпроқ. Нодавлат жамғармалар ҳамда ҳукумат грантлари асосида хорижликлар ҳам немис университетларида таҳсил олиши мумкин. Юқорида таъкидлаганимиздек, маҳаллий гимназияларни битириб, итёзли шаҳодатномани олган ёшлар университетларга имтиҳонсиз киради. Чет элликлар эса ўқишга кириш учун немис тили бўйича имтиҳондан ўтади. Университетларда бакалавр босқичи тўрт ярим йилгача, магистратура бир йилдан тўрт йилгача, докторантура икки йилдан беш йилгача давом этади. Одатда, бакалавриат ва магистратура талабалари ўқиш якунида давлат имтиҳони топширади ва диссертация ҳимоя қилади. Талаба ўқиш учун қишки ёки ёзги ўқув мавсумини танлаш ҳуқуқига эга. Ёзги мавсум апрел-сентабр, қишкиси эса октабр-март ойларини ўз ичига олади. Германия Гейделберг, Кёлн, Фрайбург, Тюбинген каби қадимий университетлар ватани ҳисобланади. 1386 йилда асос солинган Гейделберг университети кўҳна қитъанинг энг нуфузли олий таълим даргоҳлари рўйхатига киритилган. Ўрта асрлардаёқ ушбу университетга кириш европалик аслзодаларнинг орзуси бўлган. Германиянинг мўъжазгина Гейделберг шаҳрида жойлашган мазкур университетнинг нуфузи ҳозир ҳам баланд. Бу ердан Гегел, Ясперс каби жаҳон таниган олимлар, ўнга яқин Нобел мукофоти эгалари етишиб чиққан. Университет юриспруденсия, биология, кимё, тиббиёт йўналишларида кучли кадрлар тайёрлайди. Бу ерда ўқийдиган 25 минг талабанинг 12 фоизи хорижликлардир. Мюнхендаги Людвиг-Максимиллиан университети Европани тиббиёт бўйича етук мутахассислар билан таъминлайди. Беш асрлик тарихга эга бўлган таълим масканида айни пайтда 45 минг талаба таҳсил олади. Касбий олий мактаблар ёки институтлар олмон таълим тизимининг ўзига хос бўғини сифатида муҳандис, иқтисодчи, дизайнер, машинасозлик, ишлаб чиқариш, ахборот технологиялари ва соғлиқни сақлаш йўналишларида мутахассислар етказиб беради. Маълумотларга кўра, Германиянинг 370дан ортиқ олий таълим муассасаларида 2 миллионга яқин талаба, жумладан, 246 минг хорижлик таҳсил олмоқда. Олмон юрти чет эллик талабалар сони бўйича дунёда АҚШ ва Буюк Британиядан кейинги ўринда туради.\nta'lim tizimi, xorij ta'lim tizimi, Германия, образование зарубежом, образовательная система, образовательная система Германии, таълим тизими, хориж таълим тизими\n← Тошкент Давлат Аграр университети (видео)\nThe Story of Chocolate (video) →


Пассив актив « Ўзбекистон Халқ Ҳаракати\n31 July 2016 - 5:00\nЯнвар ойида СССР Ёзувчилар Союзининг Пленуми чақирилди. Бу пленум Ёзувчилар Союзи тарихида энг ҳаяжонли ва энг эҳтиросли мажлис ўлароқ тарихда қолди. Зотан, пленум Ёзувчилар ташкилотининг сўнгги жиддий мажлиси бўлди. Кейин, худди Совет Иттифоқи каби, Ёзувчилар Иттифоқи ҳам парчаланди.\nЁзувчиларнинг бу сўнгги мажлисида мен ҳам қатнашдим. Ўзбекистон Ёзувчилар Уюшмаси котиби сифатида менга ҳам сўз тегди. Бу нутқ «Литературная газета»да пленум кунлари босилиб чиқди.\nБу нутқ 18 дақиқада битди ва уни томомлаб, жойимга қайтар эканман, қарсакларнинг одатдагидан узоқроқ давом этаётганини илғадим. Бошқа бир пайтда бундай қарсакларнинг олқишми ёки қарғишми эканлигини билолмаган бўлардим. Чунки, нутқ метрополия сиёсатига ва умуман русларга очиқчасига қарши руҳда айтилган эди. Зал нуфузининг ярмидан кўпининг нутқни олқишлашга ҳеч бир сабаби йўқ эди. Бу нуфузнинг қолган қисми ҳам авваллари бундай нутққа асло қарсак чалмаган бўларди.\nАваллари бундай нутққа наинки қарсак чалиш, балки бундай нутқни гапириши мумкин бўлган кимса минбарга яқин йўлатилмасди. Минбар у ёқда турсин, бундай нутқларга қодир кимса ёзувчиликка қабул қилинмасди. Лекин шу онда менинг нутқимга қарсак чалишарди. Замон шундай ўзгарган эди. Машварат танафусида Ўлжас Сулаймон ва озор ёзувчиси Онор келиб табриклашди. Ўзбеклардан шоир Шукрулло менинг чиқишимдан самимий хурсанд бўлди, ҳатто кўзига ёш олди. Мен тайёрлаган нутқда одамларга юққан энергия интеллектуал ёки бадиий моҳиятга эга эмасди, бу соф ижтимоий моҳиятли, ўша даврда кенг тарқалган энг юқумли энергия эди.\nСаксонинчи йиллар ўртасида терговчилар Гдлян-Иванов бошчилигида ўзбекларга қарши бошланган ҳуқуқий террор биз зиёлийларни аламзада қилганди. кўз ўнгимизда юзлаб гуноҳсиз инсонлар қамалиб, исканжага олинар экан, уларга ёрдам бера олмаслик туйғуси бизни қаттиқ қийнар эди.\n«Мана шу кетаётган одамларга мен\nЖавоб бераман!», деса эди кимдир.\nОдамларга қараб «шуларга мен жавоб бераман,\nМен жавоб бераман», десайди кимдир.\nМайли ҳайқирмасин, майли жар солмасин дунёга,\nМайли пичирласин, лоақал, пичирласа эди.\n«Мен жавоб бераман шуларга», дея.\n1985 («Олис табассум сояси» китоби, 1986)\nРеспублика раҳбарларининг бу зўравонлик қаршисидаги қўрқоқлиги, Москва буйруқ берса, ҳатто ўз онасини ҳам жаллод Гдлян қўлига топширишга тайёр компартия котибларининг саросимага тушган қиёфалари бизнинг нафратимизни янада кучайтирганди. Бу ҳам етмаганидай, ўзбекларни бопладим, дея кўкрагига уриб, Русия кенгликларига саёҳатга чиққан армани терговчи рус аҳолиси тарафидан миллий қаҳрамон сифатида қаршилана бошлаганди. Бу эса, бизнинг зиёлилийримиз наздида рус шовинизми ва армани-дашноқ иттифоқининг янгидан жонланиши бўлиб кўринарди. Албатта, бизнинг изтиробдан яллиғланган шууримизда Гдлян-Иванов террори керагидан ортиқ сиёсийлаштирилганди.\nАслида, на Гдлян – дашноқ, на Иванов – шовинист эди. Гдлян совет терговчисининг порахўр, маиший бузуқ ва садист типларидан бири эди, холос. Ивановнинг ҳам фамилиясидан бошқа русликка ва шовинизмига алоқаси жуда оз эди. Бу иккалови пул ва мансаб учун ҳар қандай сиёсий ва миллий ғояни сотиб юборишга қодир, мақсади йўлида ҳар қандай тубанликдан тоймайдиган нусхалар эди. Қайта қуриш бир инқилоб сифатида ўзининг олдинги сафларига нафақат янги лидерларни, балки, янги ҳаромзодаларни ҳам чиқариб қўйган эди. Бу зийрак ҳаромийлар модани яхши ҳис қилардилар. Улар қайта қуриш бошлангани заҳот ўзларини яратган коммунистик номенклатурадан четлашиб, янги пайдо бўлган «демократлар» қучоғига отилгандилар. Зотан, беш-олти шахс (Сахаров кабилар)ни ҳисобга олмаганда, бу демократлар ҳам ўша коммунистик номенклатурадан тарқаган зурёдлар эди. Хуллас, яхши ва ёмон, оқ ва қора бир-бирига қоришиб, одамнинг кўзини тиндирадиган, бошини айлантирадиган бир замонда яшаш тушганди чекимизга. Кўникиш қийин эди, аммо кўника бошлаган эдик. Ғала-ғовур ичида бизга лозим бўлган сасни, турли хил ранглар ичидан зарур бўлган рангни ва саноқсиз сўзлар ичидан керак бўлган калимани топишга ўргана бошлаган эдик.\nПленумда айтилган нутқ шу тажрибанинг маҳсули эди ва унинг шаънига чалиаётган қарсак асло ватанпарварлик учун мукофот эмас, профессионал адо этилган бир иш учун кўрсатилган ҳурмат эди, бор-йўғи. Ватанпарварлик учун эса, наинки руслар, ўзимизнинг ўзбеклардан ҳам бир олқиш кутаётган эмасдим, тўғрироғи, кутиш даражасида содда эмасдим. Кутмаганим тўғри бўлибди, чунки, Ўзбекистон раҳбарлари Москвада қилинган нутқни Тошкентда муҳокама қилиб, зудлик билан Партия активини чақиришга ва унда каминани сазойи этишга қарор қилган эканлар.\nМенинг Москвадан қайтишимни сабрсизлик билан кутаётган бу Актив «Ўзбекистон доим рус оға билан бирга бўлган ва бундан кейин ҳам бирга бўлаверади» тезисини яна бир бор тасдиқлаш учун бел боғлаганди. Каминанинг нутқида айтилган «Марказнинг колониал сиёсати» ҳақидаги фикрлар актив тарафидан зудлик билан чил-парчин қилиниши ва бунинг тескариси исбот қилиниши лозим эди. Мутелик туйғуси бизнинг коммунистларнинг қонига шу қадар сингиб кетган эди-ки, улар саксон тўққизинчи йилда ҳам бу эски дунёнинг ортиқ ўзгарганини, энди, шу онда Оғанинг ўз қуллари садоқатини текширишга ҳам вақти қолмаганини англай олмагандилар.\nАктив Совет Ўзбекистони Олий Совети биносининг кичик мажлислар залида тўпланди. Нотиқларнинг ҳаммаси ўз соҳасидаги проблемаларни гапириб, орасида менинг «Литературная газета»да босилган нутқимга муносабат билдира бошладилар. Айниқса, Москванинг ўзбеклардан пахтани жуда паст нархда олаётгани ҳақидаги фикр бизнинг раҳбарларни қаттиқ ранжитганди. Бунинг аксини исбот қилиш учун нотиқлар турли рақамлар келтиришди ва мени минбарга чақиришди. Мен ҳамма гапни нутқимда айтганимни, Активга айтадиган махсус гапим йўқлигини, агар саволлар бўлса, унга жавоб беришим мумкинлигини изоҳ этдим.\n«Сиз Чор Руссияси даврида пахтанинг нархи бугунгидан баланд эди, деган фактни қаердан олдингиз», деб сўрашди. 1898 йил чиққан «Туркестанские ведемоти» газетасидан олдим, дея жавоб бердим. Активдан бошқа савол чиқмади. Актив фавқулодда пассив эди. Яъни, у менинг иддаоларимда жон борлигини англарди, наинки англарди, балки, Москванинг қабоҳатини мендан ўн карра яхшироқ биларди, аммо унга қарши чиқиш мумкинлигини ўйлашдан ҳам қўрқарди. Мажлис фақат хўжакўрсинга, сўзма-сўз айтганда, Москвадаги Хўжанинг кўриши учун чақирилганди.\nАммо, юқорида деганимдек, Хўжанинг кўришга ҳам вақти қолмаганди. Хўжа янги сайловларга тайёрланаётганди. Бу янги сайлов коммунистик тузумни модернлаштириш учун хизмат қилиши лозим эди. Сайлов бир либерал шароитда ўтиши, унда янги зеҳниятдаги коммунистлар ғалаба қилишини таъминлаш зарур эди. Аммо бу янги зеҳниятдаги инсонлар (кейинроқ юз бергани каби) асло коммунистик тамалларни портлатадиган даражада янги бўлмасликлари шарт эди. Тез ривожланаётган воқеалар занжирида бу мувозанатни топиш 1989 йил бошида унчалик осон эмасди. Московадаги Ислоҳотчининг бутун закоси ўша мувозанатни топишга йўналтирилган эди.\nСоветлар қуролланиш мусобақаларида енгилганини англагандилар ва бу пойгани тўхтатиб, паритетга эришмоқ учун социализмнинг инсоний юзи ҳақида гапира бошлагандилар. Сахаров каби диссидентларнинг озодликка чиқарилиши, матбуотдаги ошкоралик, кадрларнинг янгиланиши, жумҳуриятларга тазйиқнинг озайтирилиши – ҳаммаси Совет Империяси юзидаги ёвуз чизгиларни юмшатиш учун олинган тадбирлар эди. Социализм ва капитализмнинг ёнма-ён яшаши мумкинлигини исбот қилиш ва Ғарбнинг душманлигини минимал савияга индириш лозим эди. Бу режа, аслида, нафақат Политбюрода, балки, совет халқининг авангарди саналмиш рус зиёлилари ичида, ҳатто унинг мухолиф қисмида ҳам мамнуният билан қаршиланган эди. Совет Иттифоқида ҳеч бир ижтимоий қатлам – жумладан, ҳурриятсевар рус зиёлилари ҳам – кейинроқ юз берган Буюк Парчаланишни ҳеч қачон истамаган эдилар.\nШунингдек, ҳеч ким, ҳеч бир шахс, ҳатто Сахаров каби ҳурриятчи ҳам Совет жумҳуриятларининг мустақилликлари учун курашгани сабабли сургун қилинмаганди. Совет Иттифоқидаги бутун мухолиф фикрли кучлар – хоҳ ҳукумат ичида, хоҳ унинг ташқарисида бўлсин – охир оқибатда социализм ва капитализмни яраштириш учун қўлланилган кўнгилли ташаббусчилар бўлиб қолаверди. Бу бир танқид эмас, олқиш ҳам эмас, бу ўша пайтда зуҳур этган воқеликнинг ҳақиқатга энг яқин кўриниши, менимча.\nИслоҳотчи Горбачевнинг янги стратегиясида муҳим ўрин тутган Олий Советга сайлов халқ тарафидан мисли кўрилмаган бир таважжуҳ билан қаршиланди. Совет ҳокимияти даврида биринчи марта сайловда муқобил номзод кўрсатиш имкони туғилганди. Аниқроғи, номзодликка номзод кўрсатиш имкони беришганди. Бу дегани, сайлов комиссиясининг рўйхатига кириш учун ҳам махсус сайлов ўтказилар ва унда танланган шахсларгина ҳақиқий номзод саналар ва уларнинг номлари расмий номзод сифатида эълон қилинарди. Табиийки, бундай элак номенклатура учун ўз одамларини сайлашнинг воз кечилмайдиган усули эди.\nНоменклатура бундан максимал равишда фойдаланди ва 1989 йил Совет Иттифоқи Олий Советига сайловда анча-мунча антисовет шуурли шахсиятлар ўша элакдан ўтолмадилар. Лекин ҳатто сайловнинг шундай адолатсиз кўриниши ҳам 1989 йилги совет кишиси учун буюк янгилик эди. Чунки, у ҳаётида биринчи марта муқобил номзод кўрсатадиган ғароийб сайловда иштирок этиши мумкин эди. Мен Москвадан қайтганда ўзбек зиёлилари орасида ҳам ҳаяжонли бир талош кўрдим. Улар ҳам худди Болтиқ бўйидаги лотиш ва эстонлар каби, Хазар денгизи соҳили сокинлари озарий ва тркманлар каби, Қораденгизли гуржу ва қиримликлар ва ёки Туронзамин кенгликларида от чоптирган қозоқлар каби кўзларини Шимолга – дунёнинг олтидан бирини эгаллаган Императорликнинг пойтахти томонга тикиб, бир мўжиза куттмоқда эдилар. Аммо улар кўз тиккан макон умид қилинган мўъжизани ўз ихтиёри билан кўрсатмаяжагини бу одамлар яхши билишарди. Шунинг учун ҳам улар ҳаётида яна биринчи марта «мустақил ҳаракат қилиш мумкинми, ажобо?», деган саволни ўз олдиларига қўйгандилар.\nТўғрироғи, қўяётган эдилар. Ўзлари ҳам билмаган ҳолда, худди ойкезарлар каби, ярим уйғоқ, ярим уйқуда, бу дами ўткир саволни ўз олдиларига қўя бошлаган эдилар. Мен ҳали Москвада экан, Талабалар шаҳарчасидаги бир гуруҳ ёшлар менинг номзодимни депутатликка қўйиш учун ташаббус мажлиси ўтказишибди. Самимий айтганда, менда депутат бўлиш каби бир ҳирс йўқ эди. Талабаларнинг ташаббусини фақат уларни янги қурилган «Бирлик» ҳаракатига мустаҳкамроқ боғлаш учун рад қилмадим. Бошқа тарафдан, менга ўхшаган фикри ва нияти оп-очиқ шахснинг номенклатура тарафидан қабул этилмаяжаги олдиндан маълум эди. Аммо сайлов кампанияси бизга ўз ғояларимизни айтиш учун бир минбар, бир фурсат бўлиши мумкин эди. Ва бундан фойдаланишга қарор қилдим. Хуллас, талабаларнинг истаги билан менга бегона бўлган сайлов деган\nҳодисани шоирнинг сукунатли деразасидан эмас, бевосита яқинидан кузатмоққа бошладим. Табиатан хонанишин бир одам, оломондан доим қочган бир кимса, узун нутқлардан нафратланган бир ғайринотиқ кутилмаганда хонасини тарк этиб, ёқимсиз оломоннинг қоқ ўртасида нутқлар ота бошлашини тасаввур қила оласизми? Мен тасаввур қила оламан, чунки мен ўшанақа одам ҳолига тушгандим. Бундан мени ортиқ ҳеч ким ва ҳеч нарса ҳатто шеърият ҳам қутқариб қоломас эди. Лекин 1989 йилнинг бошида мен бундай деб ўйламасдим. бу ҳодисаларнинг ўткинчи эканлигига ва тез кунларга яна ўзимнинг хонанишин ҳаётимга қайтиб келишимга мутлақо амин эдим. Бу қатъий ишонч ва сиёсатни менсимаслик туйғуси мени сиёсат гирдобига телбаларча отилишга ундаган асосий сабаблар эди.\nМен ўзимга шу қадар ишонар эдим-ки, хаёлимда бир яхши нашриётда чиқариш учун икки жилд асарлар тўпламимни режалар эдим. Сиёсатни эса, шу қадар менсимас эдим-ки, унинг қоидаларига зид амал қилиш менинг севимли услубим эди. Зотан, 1989 йилгача миллий масалаларга бағишланиб ёзилган бутун мақолаларим ҳам «сиёсат бўлсин», деб эмас, сиёсат бўлмасин, деб ёзилганди. Сиёсат бўлсин, деб фақат ёлғончилар ва мунофиқлар ёзарди, менинг наздимда.\n«Менсимаслик энергияси» шу қадар кучли бўлган-ки, бугун ўша гирдобга тушганимга ўн йил тўлаяпти, ҳали ҳам ўша энергиянинг таъсири кетгани йўқ. Мен ҳанузгача оломонга ёлғон ваъдалар бермай туриб ҳам унинг ҳурматини қозониш мумкинлигига ишонишда давом этмоқдаман. Гарчанд, сиёсатда ёлғон гапириш мубоҳ эканлигини менга тушунтирган яхши ниятли ошноларимнинг кўпгина башоратлари тўғри чиққан бўлса-да, мен сиёсий жамоа тарафидан тасдиқланган барча стандартларни «оёқ-ости» қилишда давом этмоқдаман. Чунки, эркин ва ҳур қадам босишни истаган ҳар қандай инсон қаерга қадам босса боссин, у албатта, ўша стандартларга оёқ босишга мажбурдир. Ўша 1989 йил сайлов кампанияси даврида ҳам мен ақлли одамларнинг маслаҳатини тинглай олмадим. Улар менга бу кампанияда танқид наштарини рашидовчилик оқибатларига қаратишни маслаҳат бергандилар, мен наштарни антирашидовчиликка қаратдим.\nРашидов менинг қариндошим эмасди, фақат уни тепкилаш, ҳақорат қилиш мода бўлгани мени иргантирарди. Яқиндагина Рашидовнинг соясига салом бериб, унга топиниб юрган кимсалар энди ўзини унга қарши курашган қаҳрамон сифатида вааз ўқиётганини кўриб, ҳайратдан тилим тутилгани учун ҳам Рашидовни танқид қилишдан ор қилдим. Ақлли дўстларим менинг атрофга рашидовчи кўриниб қолишмдан қўрқардилар, мен эса, шер ўлгандан кейин, унинг лошига сияётган ўша «қаҳрамонлар»га ўхшаб қолишдан қўрқаётган эдим.


Гўшт нархи бўйича статистика ишончлими? Давстатқўм изоҳ берди\n18:17 / 30.09.2019\nБугун, 30 сентябрь куни, Давлат статистика қўмитаси вакиллари иштирокида Ахборот ва оммавий коммуникациялар агентлигида матбуот анжумани ташкил этилди. Мутасаддилар томонидан ижтимоий тармоқларда муҳокамаларга сабаб бўлаётган гўшт нархидаги ноаниқликлар бўйича расмий изоҳ берилди.\nҚўмита раиси ўринбосари Маҳмуджон Зиёдуллаев ушбу йўналишда статистика қай тартибда юритилиши ҳақида ахборот берди.\n«Статистика қўмитаси ходимлари томонидан марказий деҳқон бозорларида ҳар сешанба куни 9 турдаги озиқ-овқат маҳсулотлари, жумладан, гўшт нархлари бўйича маълумотлар йиғилади. 10 сентябрь куни ўтказилган кузатув натижаларига кўра, гўшт нархи ўртача 32 минг сўмдан 55 минг сўмгача, деб белгиланган.\nНукус бозорларида гўшт нархи ҳақиқатан ҳам 32 минг сўмни ташкил қилади. Кўпчилик бунга ишонмайди ва статистика маълумотларини ишончсиз, деб баҳолаяпти.\nЯна шундай эътирозлар бўлади: гўшт нархи супермаркетларда 55 мингдан ҳам қиммат. Бу ҳисобга олинмайдими? Биз кузатув ишларини фақат марказий деҳқон бозорларида олиб борамиз, супермаркетларда эмас. Гўшт 70- 80 минг сўмдан сотилаётган савдо расталари бор, лекин жуда кам. Шунинг учун бу рақамлар умумий ҳисоб-китобларда акс эттирилмайди. Ўртача олганда, энг кўп кузатилган нарх-наво 32 минг сўмдан 55 минг сўмгача. Шунинг учун бу рақам асос қилиб олинади», дея унинг сўзларини келтирмоқда Kun.uz мухбири.\n19:56 / 30.06.2020\nҚашқадарёдан Тошкентга олиб келинаётган 800 кг мол гўшти истеъмолга яроқсиз деб топилиб йўқ қилинди – ИИВ


ТОНГ - 05:48\nАСР - 15:26\nШОМ - 17:07\nХУФТОН - 18:26\nimon.uz 05-07-2019 111\nШу йилнинг муборак Рамазон ойида муҳтарам юртбошимиз “Шайх Муҳаммад Содиқ Муҳаммад Юсуф” мажмуасининг очилиш маросимида бу жойда уламолар, диний соха ходимларининг илмий суҳбатларини уюштириш, уларнинг малакасини ошириш ҳамда Шайх Муҳаммад Содиқ Муҳаммад Юсуф ҳазратларининг илмий меросларини ўрганиб, кенг тарғиб қилиш юзасидан тавсиялар берган эдилар. Зеро, умрини дин хизмати, илм равнақи йўлида сарф этган буюк аллома раҳматуллоҳи алайҳ ўзлари ҳаётлик чоғларида илм аҳли, уламолар, шогирдлари билан кўплаб илмий суҳбатлар, анжуманлар ўтказар эдилар. Ана шу эзгу анъана яна давом эттирилмоқда. Эндиликда, шайх ҳазратлари номлари билан аталгувчи мазкур мажмуанинг махсус мажлислар залида маҳаллий ва халқаро миқёсда илмий анжуманлар, мунаввар суҳбатлар, динимиз, халқимиз учун манфаатли тадбирлар ўтказилади.\nБугун, 4 июль куни биринчи бор ушбу мажмуада “Ҳанафийлик – мўътадил мазҳаб” номли диний соха ходимларининг анжумани ташкил этилди.\n“Заркент бобо” зиёратгоҳидаги ширк амал тўхтатилди!


«Оскар»-2021 ғолиблари: «Кўчманчилар ўлкаси» триумфаторга айланди\n11:31 / 26.04.2021\nЛос-Анжелесда Америка киноакадемиясининг «Оскар» мукофотининг 93-тақдирлаш маросими бўлиб ўтди.\n«Nomadland» («Кўчманчилар ўлкаси»/«Земля кочевников») фильми энг яхши фильм сифатида «Оскар» олди, унинг режиссёри Хлоя Чжаога энг яхши режиссёрлик йўналишида олтин статуэтка топширилди. У АҚШда этник камчиликка мансуб бўла туриб режиссёрлик иши учун «Оскар» олган илк аёл бўлди, шунингдек, тарихда «Оскар» олган иккинчи аёл режиссёрга айланди. 2009 йилда «The Hurt Locker» («Бўронлар эгаси»/«Повелитель бури») фильми учун энг яхши режиссёр сифатида тақдирланган Кэтрин Бигелоу бу борада биринчи бўлганди.\n«Кўчманчилар ўлкаси» фильми яратувчилари Питер Спирс, Фрэнсис Макдорманд, Хлоя Чжао, Молли Эшер ва Дэн Жанви\nChris Pizzello / Reuters / Scanpix / LETA


Редакция почтасидан | 12/04/2017 11:19 PM 30173 марта ўқилди\nАсалому алакум Исмат ака.\nОлдин хам бир неча марта эшитганман бу сухбатни бугун яна эшитдим. Хар гал сизни тинглаб, президент ва унинг оиласига хавасим келади. Сиз жуда тугри этдингиз, биз бу оилани хар курганда юрагимиз кувончга тулади.\nУзбеклигимиздан энди энди фахрлана бошладик. Чунки рахбаримизнинг шундаи келишган ва гузал оиласи бор. Бутун хитои халки хам кенноига хавас килиб коганини эшитдик. Сиз шуларни хаммасини жуда яхши ва мазмунли килиб гапирдингиз.\nАиникса узимиздаги олдинги рахбарларнинг оилалари хакида, уларнинг купи рус булгани хакида ва хокозо. Умуман бу оиланинг юзидан доим нур егилиб туради. Эрининг хам, хотинининг хам. Бир бирига жуда муносиб.\nАбдулла Кодири Утган кунларда Маргилонда шундаи келинимиз бор экану билмаи юрган эканмиз деганидаи Куконда шундаи кенноимиз бор экан билмаи юрган эканмиз. Умуман сиз бу саитда хамма нарсага жуда эркин караисиз уз фикрингизни бемалол чироили ифода этасиз.\nСизгаям очиги хавас киламиз. Аникса президентимизнинг кудосини таниганиз, кенноининг Кукондаги уиларига бориб мехмон буганизди эшитиб коил коганмиз. Сиз хотираларизди жуда марокли килиб одамни зериктирмаи аитасиз. Эшитиб маза килади одам. Озодлик хам зур радио.\nБугун кенноини тугилган куни экан. Сиз табриклаб маколалар беряпсиз. Менимча тугри килдиз. Журналист одам хаммага бирдай караши керак.\nУзбекистон матбуотида бунака гаплар иук ака. Бору лекин сиздаи беролмаиди була. Бир огиз икки огиз беради табриклаб.\nСиз эса анча кенг ва батафсил хар сохадан олиб карайсиз.\nФурсатдан фоидаланиб манам кенноини табриклаиман. Президент билан иковлари бахтимизга сог бусинла. Ватанимиз гуллаб яшнасин.\nСизга яна бир бор рахмат Исмат ака.\n“Бирдамлик” етакчиси Баҳодир Чориев билан суҳбатни ўқиб (2)\nТаниқли ўзбек шоири Ёдгор Обидов Европани забт этди…


Токио учун 135 та лицензия, Ўзбекистонда антидопинг ва бошқа масалалар. Олимпия ўйинларига тайёргарлик юзасидан матбуот анжумани ташкил этилди / Olamsport.com\n09:27Ла Лига. "Атлетико" "Вильярреал"дан усутун келди\t0 09:06Циципас Марселда чемпионлик унвонини ҳимоя қилди\t0 08:45Кечаги кун қаҳрамонлари шарафига Дюссельдорфда икки бор Ўзбекистон мадҳияси янгради ФОТОГАЛЕРЕЯ\t0 08:24UFC чемпиони Фьюрига “вызов” ташлади\t0 08:03Истанбул дербиси. "Галатасарой" устунликка эришди + ВИДЕО\t0 07:42Уайлдерда 30 кунлик имконият бор\t4 07:20Таэквондо. Осиё лицензион мусобақаси Хитойдан Иорданияга кўчирилди\t0 23:10Уайлдер - Фьюри жанги рекорд ўрнатди\t0 22:48Россиялик “Халк” навбатдаги жангини ўтказди\t0 22:25"Катта Дубулға". Муҳаммадкарим Ҳуррамов Ўзбекистонга иккинчи олтин медални тақдим этди\t1 21:45АПЛ. МЮ ва "Вулверхэмптон" йирик ҳисобда ғалабага эришди (+жадвал)\t0 21:23Давлат Бобонов - "Катта Дубулға" турнири ғолиби!\t6 20:50Ангренда ўсмирлар ўртасида Ўзбекистон чемпионати старт олди\t0 20:20Петров кубоги. "Ҳумо" плей-оффдаги иккинчи ўйинини ўтказди\t0 20:04Футбол. Ўзбекистон Беларусга кичик ҳисобда ютқазди\t0\n01 ноя 13:21\nТокио учун 135 та лицензия, Ўзбекистонда антидопинг ва бошқа масалалар. Олимпия ўйинларига тайёргарлик юзасидан матбуот анжумани ташкил этилди\nТеглар : Токио-2020Олимпиада\nБугун, 1 ноябрь куни Ахборот ва оммавий коммуникациялар агентлиги анжуманлар залида матбуот анжумани ташкил этилди.\nТокио шаҳри мезбоник қиладиган Олимпиада ўйинларига тайёргарлик кўриш, оммавий спорт ва жисмоний тарбияни ривожлантириш бўйича олиб борилаётган ишларга бағишланган матбуот анжуманида Ўзбекистон Республикаси Жисмоний тарбия ва спорт вазирининг биринчи ўринбосари Ойбек Касимов, МОҚ раиси маслаҳатчиси Назиржон Худойқулов, вазирлик ва МОҚ мутасаддилари, бир қатор спортчиларимиз ҳамда оммавий ахборот воситалари ходимлари иштирок этишди.\nАнжуман давомида Токио Олимпиадасига тайёргарлик йўлида олиб борилаётган ишлар ҳақида маълумот берилди.\nЖумладан Олимпия ўйинларига тайёрланаётган спортчиларга кўрсатилаётган эътибор, фармакалогия, диетология йўналишларида амалга оширилаётган ишлар ҳақида гапирилди.\nШунингдек, Олимпия спорт турларида ютуқлар қўлга киритган спортчиларнинг ОАВларга имтиёз асосида кириши ҳақида ҳам тушунтиришлар берилди.\nТадбир давомида Ўзбекистон Токиодаги Олимпия ва Паралимпия ўйинларига нечта лицензия кўзлаётгани ҳақидаги саволга жавоб берилар экан, мутасаддилар бу борада камида 135 та лицензия режалаштирилаётгани ҳақида гапиришди. Нечта медаль мақсад қилингани ҳақидаги савол эса очиқ қолдирилди. Аммо, имкон қадар Рио Олимпиадасидаги натижа яхшиланиши лозимлиги алоҳида таъкидланди.\nАнжуманда шунингдек Ўзбекистонда антидопинг масаласида олиб борилаётган ишлар, ҳудудларда оммавий спортни ривожлантириш каби масалаларга тўхталиб ўтилди.\nТадбирда бокс бўйича жаҳон чемпионлари Баҳодир Жалолов, Шаҳобиддин Зоиров, шунингдек эшкак эшиш бўйича Осиё ўйинлари совриндори, Токио Олимпиадаси учун лицензияни нақд қилиб қўйган Дилноза Раҳматова сўзга чиқиб, кўрсатилаётган эътиборга яраша натижа ҳам ижобий бўлиши ҳақида гапириб ўтишди.\nАзиз Тўхтамуродов тайёрлади\nТокио-2020: Ҳиссиётлар ила бирлашган 0\n“Универcиада-2020“: Стол тенниси бўйича мусобақалар якунланди + ФОТОГАЛEРEЯ 0


Беларусда норозилик чоғида Турманистоннинг етти нафар фуқаросини қўлга олишди\n11 август куни Беларусда ҳибсдан озод этиган россиялик журналист Семён Пегов у билан камерада Туркманистон ва бошқа мамлакатларнинг бир неча фуқаролари ётганини гапириб берди.\nУларни журналист Пегов каби 10 август куни Беларусдаги президентлик сайловининг расмий натижаларига норозилик наамойишлари ўтказилаётган вақтда қамоққа олишди.\nWarGonzo канали муаллифи ва журналист Семён Россия ОАВ га давлат раҳбари сайловидан кейин имаҳаллий СИЗОларда нималар юз бераётгани хусусида гапириб берган.\n«Тўлиқ ўзибўларчилик юз бермоқда. Вақтинча сақлаш изоляторлари тўлиб бўлган. Умумий рўйхат йўқ. Бу изоляторлдар орасида кишини топиш имконсиз. Камерада биз билан Италия, Швейцария, Қирғизистон, Туркманистондан бўлган хорижликлар бор эди. Улар ҳам ҳозир муайян ёрдам талаб қилишмоқда», дея иқтибос келтиради ОАВ журналистдан.\nПегов Минск тергов изоляторидан одамларни топиш катта муаммо эканлигига эътибор қаратади, чунки у ерга келтирилаётган одамларнинг расмий рўйхати доимий янгилаб турилибди ёки умуман йўқ.\nЎз навбатида «Хроника Туркменистана» нашри ўз манбаларигша таяниб хабар беришича, 11 август куни Беларус Ички ишлар ва ташқи ишлар вазирликлари Туркманистонга оммавий норозилик акциялари чоғида қўлган олинган етти нафар туркман талабалари қўлга олингани тўғрисида хат жўнатган.\nМустақил нашр маълумотига кўра, қўлга олинган турманистонликлар ҳақидаги хабар 11 август куни соат 9 га яқин олинган ва орадан бир соат ўтиб Туркманистон ташқи ишлар вазирлиги дипломатлар ва ҳуқуқни муҳофаза қилувчи органлар иштирокида шошилинч кенгаш ўтказилган.\n«Ташқи сиёсат идораси ва Турманистон ҳуқуқни муҳофаза қилувчи органлари томонидан тайёрланган жавоб хатида хабар қилинишича, туркман томони айбдорларнинг Беларус Республтикаси қонунларига мувофиқ жавқобгарликка тортилишига қаршилик қилмайди. Бундан ташқари, турман томони талабларнинг тўлиқ маълумотларпи тақдим этилишини, агар улар давлат дастури бўйича ўқиган бўлса ҳам уларнинг ўқиши тўхталишини сўрамоқда, шунингдек, талабалар атроф-муҳитга зарар етказиши мумкин бўлган газ баллончалари, совуқ қуроллар ёки бошқа буюмлар олиб юришгани хусусида хабардор қилинишини сўраган», дея хабар қилади «Хроника Туркменистана».\nЭътиборга сазовор томони шундаки, нашрнинг ёзишича, туркман томони ўз фуқароларининг зудлик билан экстрадиция қилинишига қизиқиш билдирмаган.\nЯкшанба кундан бошлаб Беларус бўйлаб президенлик сайловларининг расмий натижаларига қарши норозлик намойишлари бўлиб ўтмоқда, Расмий натижаларга кўра, амалдаги давлат раҳбари Александр Лукашенко 80% овоз билан мухолифат вакили Светлана Тихановскаяни мағлубиятга учратди.\nТаъкидлаб ўтиш керакки, Туркманистон президенти Гурбангули Бердимухамедов ҳозирча Лукашенкони сайловларда қозонган ғалабаси билан табрикламади.


Нозик хилқатни асрайлик – .:: Xadicha.uz\nБунга мисол тариқасида “Виждон эркинлиги ва диний ташкилотлар тўғрисида” қонун қабул қилинди. Қомусимиз бўлган конституциянинг қатор моддалари бу мақсадга қаратилди. Дарҳақиқат, ҳозирги кунда Ўзбекистонда 16 дан ортиқ диний конфессиялар ўз фаолиятларини эмин эркин олиб бормоқдалар. Фуқаролар қайси динга эътиқод қилишларидан қатъий назар уларнинг диний манфаатлари қонун ҳимоясида.\nЛекин минг афсуслар бўлсинки, баъзи бир сабабларга кўра дин-диёнатга ташна ватандошларимиз ичида фирқаланиш пайдо бўлди. Дин номидан иш кўрадиган, мусулмончиликни суистеъмол қиладиган кишилар кўзга кўринди. Бу нохушликларнинг асосий сабаби собиқ шўролар давридаги ғоявий бўшлиқ десак муболаға бўлмайди.\nМустақиллик йилларида Ўзбекистонда 10 дан ортиқ ислом билим юрти, Ислом институти, Ислом университети ташкил қилинди. Бу ислом билим юртлари халқимизнинг диний эҳтиёжларини қондириши ва маънавий бўшлиқни тўлдириши, ватандошларимиз, хусусан ёшларимизни ҳар хил ёт оқим ва фирқалар таъсиридан сақлаши лозим.\nЮқорида таъкидлаб ўтилганидек, юртимизда барча соҳаларда бўлгани каби диний соҳада ҳам катта ислоҳотлар амалга оширилди. Эътиқод қилувчилар аксарияти Ислом динида бўлган юртимизда мусулмонларига ислом арконларини бажаришлари, олий ва ўрта-махсус ислом билим юртларида таълим олишлари учун кенг имкониятлар яратилди. Бу имкониятлар нафақат эркаклар балки аёлларнинг ҳам диний билим олишларига бўлган имкониятларига кенг йўл очиб берди.\nАммо яратилаётган имкониятларга қарамасдан, айрим аёлларнинг билиб билмай жиноят кўчасига тушиб қолаётганлиги, турли ақидапараст оқимлар яширинча фаолиятларига алданиб қолаётганлиги ачинарли ҳол. Аёллар диний экстремистик ташкилотлар сафига кириб қолиши яқин қариндошлари, интернет тармоғидаги даъват ва алоқалар, шунингдек, бевосита ақидапарст шахслар билан танишув орқали амалга оширилмоқда. Террористик ташкилотларга жалб қилинган аёлларнинг гуруҳ ичида бажарадиган вазифалари жуда муҳим. Мутахассисларнинг фикрига кўра, мутаассиб аёлнинг жамоа ичидаги вазифаларини қуйидаги уч туркумга ажратиш мумкин:\n1) “Оналик бурчи” – она сифатида ёш фарзандлари онгида мутаассиблик уруғларини ундира боради. Жамоада террорчилик фаолияти учун “муносиб” ўринбосарлар тайёрлаб беради.\n2) “Янгиларни жалб қила олиш маҳорати” – ҳамфикр, дардкаш, қўшни, амма, хола, сингил, опа, она мураббия сифатида жамоага янги ишонувчан заифаларни тортиб келади.\n3) “Тарғибот қуроли” – коммуникация воситалари ривожланиб кетиши натижасида аёл киши айрим оқимлар қўлида тарғибот қуролига, кейин эса қурбонига айланмоқда. Мазкур уч роли билан аёл террорчиларнинг қўлида афсуски жуда самарали қурол сифатида хизмат қилмоқда.\nШу ўринда бир мулоҳаза қилсак, ўзларини ҳақиқий мусулмонмиз дея жар солаётган террористик ташкилот вакиллари аёллардан жирканч ишларда фойдаланишлари динимизда қаттиқ қораланишини билишмайдими?\nАёлларнинг ушбу мудҳиш оламга кириб қолиши сабабларини оиладаги моддий қийинчилик, ишсизлик, кам таъминланганлик, аламзадалик, яқинларидан норозилик, кимдандир суянчиқ излаш каби қатор ижтимоий ҳолатлар билан боғлашимиз мумкин.\nАйрим ҳолатларда эса, гўёки “ҳижрат”га чиқишга тўсқинлик қилган эр билан никоҳ бекор бўлади”, – деган сохта даъволар билан оилали аёллар ҳам террорчиларнинг лагерларига алдаб олиб кетилмоқда. Ҳаттоки, турмушга чиқмаган қизларни интернет орқали жангариларга никоҳлаб, учинчи бир давлат орқали қуролли тўқнашувлар кетаётган ҳудудларга олиб чиқиб кетилганлик ҳолатлари ҳам кузатилмоқда.\nМасаланинг ачинарли жиҳати шундаки, аксарият аёллар диний экстремистик оқимларнинг мавжудлиги, уларнинг мақсади разиллик ва парокандаликдан иборат эканини жуда яхши англайдилар, лекин минг афсуски, аксарият ҳолларда айнан мана шундай гуруҳларнинг бир маротабалик қуролига айланиб қолмоқда. Психологларнинг таъкидлашича, эркаклардан фарқли равишда аёлларга хос бўлган буйсунувчанлик, ҳиссиётга таянган ҳолда иш юритиш, ташқи таъсир натижасида руҳий ҳолатининг ўзгарувчанлиги, руҳий тушкунликка тез тушиши ва руҳий зарбаларга чидамсизлиги, ўта қизиқувчанлиги, ҳамда ахборотларни тўлақонли таҳлил қилмаслик каби қатор омиллар мавжуд. Ана шу омиллар ҳам аёлларнинг шундай фирқалар таъсирига тушиб қолишларига сабаб бўлмоқда.\nТаассуфки, оиладаги эркаклар аёлларни ўқиш ва жамиятдаги турли соҳаларда иш олиб боришларига бўлган қаршиликлари охир оқибат уларнинг мустақил фикрлаш қобилиятидан ҳам маҳрум бўлишлари, касб-ҳунар, илм-маърифатдан йироқлашишлари, жаҳолат ва ғафлат тузоғига тушиб қолишларининг асосий сабабларидан бири десак хато бўлмайди. Шунинг учун ҳам ислом динида, эркак ва аёлнинг илм олиши фарз эканини алоҳида таъкидланади. Ислом динида аёлларнинг жамиятдаги ўрни юқори ҳисобланади. Ислом манбаларида аёлларни эъзозлаш, уларни ҳурмат қилиш ва асраб-авайлаш борасида жуда кўплаб оят ва ҳадисларнинг келтирилганлиги фикримизнинг ёрқин исботидир.\nЖумладан, Абу Ҳурайра (р.а.)дан ривоят қилинган ҳадисда: “Ким Аллоҳга ва охират кунига имон келтирган бўлса, қўшнисига озор бермасин ва аёлларга доимо яхшилик қилсин! Чунки улар қовурғадан яралгандир. Албатта, қовурғанинг энг эгри жойи юқори қисмидир. Агар уни тўғрилайман деб уринсанг, синдирасан, агар уни тек қўйсанг эгрилиги бўйича қолур. Бас, аёлларга доимо яхшилик қилинг”, – дея марҳамат қилинади ва аёллар қанчалик нозик эканлиги, уларни асраб-авайлаш ва доимо уларга яхши муомалада бўлиш кераклиги таъкидланади. Шунингдек, Қуръони каримда: “Эй, имон келтирганлар, ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақланглар…” (Таҳрим, 6) – дея марҳамат қилинади.\nХулоса қилиб айтадиган бўлсак, эркаклар билан бир қаторда ёш қизларимиз, аёлларимизнинг диний ва дунёвий билимларни пухта эгаллашлари, уларнинг салоҳиятларини ошириш билан бирга, юқорида келтириб ўтилган турли ақидапарст оқимлар таъсиридан ҳам асраб, олинган билимлар самараси ўлароқ уларга қарши иммунитет ҳам ҳосил қилишига ишонамиз. Юртбошимиз таъкидлаганларидек, аёлларни, оналарни асраш керак, дегани бу – фарзандларни асраш, наслни асраш, охир оқибат миллатни асраш демакдир. Шундай экан, нозик ҳилқат бўлган аёлларимизни асрашимиз, уларга доимо иззат-икром билан муомила қилишимиз биз учун ҳам фарз, ҳам қарз бўлади.\nислом билим юрти 3 – курс талабаси


15:11 15.11.2019 (Янгиланган 17:00 15.11.2019) Ҳавола олиш\nТОШКЕНТ, 15 ноя – Sputnik. Номуси топталган қашқадарёлик аёл масаласи Сенат назорати остида, деб хабар қилмоқда Сенат матбуот хизмати.\nЭслатиб ўтамиз, бир неча кун олдин Қарши шаҳрида 5 нафар фуқаролар томонидан зўрлангани Postda.uz нашрида хабар қилинган эди. Ўша хабарда “эътибор берган бўлсангиз, воқеа ярим тунда содир этилган. Ҳақли савол туғилади: ёш қизнинг шу пайтда сабабсиз кўчада юришига ота-онаси қандай йўл қўйиб берди экан. Бу ҳам оилада тарбия масаласига эътиборсизликдан бири эмасми?”, - деган сўзлар бор эди.\nВоқеадан кейин ҳам ушбу ҳолат ижтимоий тармоқларда кенг муҳокама бўлди. Айрим фуқаролар мақола муаллифининг ушбу қарашига хайрихоҳлик билдиришди.\nОлий Мажлис Сенатининг Хотин-қизлар ва гендер тенглик масалалари қўмитаси бу ҳолатни фақат ана шу омил билан боғлаш нотўғри эканлигини таъкидлайди.\n“Ўзбекистон Конституцияси ва қонунларида ҳар бир фуқаро хоҳ тун, хоҳ кундуз бўлсин, кўчада юриши тақиқланмаган, шунингдек ҳеч ким бировнинг ахлоқсизлигини рўкач қилиб, уни ўзбошимча жазолашга ҳаққи йўқ,”- дейилган қўмита баёнотида.\nШунингдек, маълум бўлишича, бу аёл ўз оиласини боқиш истагида умумий овқатланиш жойларидан бирида официант бўлиб ишлаган ва уйига қайтаётган вақтда айрим нияти бузуқ шахслар томонидан таҳқирланган.\nШу билан бирга Сенат баёнотида масалага бундай тор маънода ёндашиш Ўзбекистонда тунда юриш зўравонлик қурбони бўлишга сабаб бўлади деган мутлақо нотўғри қарашларнинг шаклланишига ҳамда республикада қонун устуворлиги ҳақида янглиш фикр пайдо бўлишига олиб келади, деган.


16:00 / 23.03.2016\nБельгия полицияси Брюссель аэропортида портлашлар содир этгани гумон қилиниб, суратлари тарқатилганларнинг шахсини аниқлади. Бу ҳақда RTBF хабар тарқатган.\nХабарда қайд этилишича, аэропортдаги портлашдан олдин юклари билан кетаётганида кузатув камералари нигоҳига тушган бу шахслар ака-ука Иброҳим ва Холид Бакруй ҳисобланади.\nМанбанинг полициячиларга асосланиб хабар беришича, айнан улар портловчи қурилмаларни аэропорт ҳудудига олиб киришган.\nУлар полиция рўйхатида жиноятчилар сифатида туришган, аммо уларнинг террорчиларга алоқадорлиги қайд этилмаган.\nЖорий йилнинг январь ойида улардан бири полициячига ўқ узганлиги учун сиртдан 9 йилга озодликдан маҳрум этилган, иккинчисига автомобилларни ўғирлаб сотгани учун шартли равишда беш йиллик қамоқ жазоси тайинланганди.\nХолид Бакруй сохталаштирилган ҳужжатлар асосида Брюсселнинг Форе коммунасида турар жойни ижарага олгани аниқланган. Шу ҳудудда бир неча кун олдин полициячилар ва терроризмга алоқадорлиги гумон қилинганлар орасида отишма бўлиб ўтганди.\n27 ва 30 ёшда бўлган ака-укалар Париждаги терактларга ҳам алоқадор бўлиб чиқиши мумкинлиги айтилмоқда.\nТерактлар рўй берган 22 март куни охирида Бельгия полицияси худкуш террорчилар Завентем аэропортидаги видеокузатув камералари томонидан қайд этилгани маълум бўлганди.\nТеракт учун жавобгарликни ИШИД ўз зиммасига олган. Жангарилар бу хуруж Бельгиянинг Ироқ ва Сурияда халқаро коалиция таркибид ИШИДга қарши амалиётларда иштирок этгани учун содир этилганини билдиришган.\nБельгия ОАВида терактларнинг тахминий ижрочилари суратлари тарқалди


Савдода ёлғон гапириш ҳаромдир | Azon.uz - Ахборот-таҳлилий портал\n22:00 28.10.2018 722\nРифоъа розияллоҳу анҳудан ривоят қилинади: «У киши Набий соллаллоҳу алайҳи васаллам билан намозгоҳга чиққан эканлар. Шунда у зот савдо қилаётган одамларни кўриб: «Эй тожирлар жамоаси!» дедилар. Улар бошларини кўтариб, чақириққа жавобан, у зотга қарадилар. Шунда у зот: «Албатта, тожирлар қиёмат куни фожирлар ҳолида тирилтирилурлар. Фақат Аллоҳга тақво қилган, яхшилик ва ростгўйлик қилган бундан мустасно», дедилар».\nАбдуллоҳ ибн Абу Авфо розияллоҳу анҳудан ривоят қилинади: «Бир киши бозорда туриб, бир молни савдога қўйди ва мусулмонлардан бир одамни қизиқтириш учун у(мол)га ўзига берилаётгандан кўп берганини айтиб, Аллоҳнинг номи ила қасам ичди. Шунда: «Аллоҳнинг аҳдини ва ўз қасамларини озгина баҳога сотадиганлар...» ояти нозил бўлди».\nОятнинг давомида: «…албатта, ана ўшаларга охиратда яхши насиба йўқдир, қиёмат куни Аллоҳ уларга гапирмас, назар солмас ва уларни покламас. Уларга аламли азоб бор», дейилган ("Оли Имрон" сураси, 77-оят).


Ўзбекистон Республикаси Халқ таълими вазирлиги - Буюк ўқитувчи ўқувчиларни илҳомлантиради\nБуюк ўқитувчи ўқувчиларни илҳомлантиради\nПедагогикада «Ўртача ўқитувчи мавзуни гапириб беради, яхши ўқитувчи тушунтиради, зўр ўқитувчи мавзуни кўрсатиб беради, буюк ўқитувчи эса ўқувчиларини мавзуга қизиқтириб, илҳомлантиради», деган гап бор. Дурдона Шарипова ҳам мавзуни ўқувчиларига кўргазмалар ёрдамида асосли кўрсатиб берадиган, ўқувчиларини фанга қизиқтириб, илҳомлантириб келаётган педагогиклардан биридир.\nМуаллима айни пайтда Учтепа туманидаги 81-умумтаълим мактабида фаолият юритиб келмоқда. У ўзининг 20 йилдан ортиқ самарали педагогик фаолиятида «Дунёни каптардек учиб кетадиган сўзлар эмас, ҳақиқий ҳисоб-китоб бошқаради. Бу эса математикадир», деган ақидага риоя қилиб, тинимсиз изланмоқда.\nПедагог 2005 йилдан ҳозирги кунга қадар математика фанидан Республика таълим маркази қошида ташкил этилган янги авлод дарсликларини тажриба-синовдан ўтказиш бўйича эксперт гуруҳининг аъзоси сифатида амалий таклифи ва тақризлари билан фаол иштирок этиб келмоқда. «Математика фанини ўқитишда кўп вариантлилик тизими» номли услубий қўлланмаси чоп этилган.\nБир неча йиллардан буён Д.Шарипова олимпиада ва Билимлар беллашувининг математика фани бўйича ҳакамлар ҳайъати аъзоси сифатида ҳам фаолият олиб бормоқда.\n2017 йилда туман ва шаҳар миқёсида ташкил этилган «Маҳорат мактаби»да тренер ўқитувчи сифатида самарали фаолият юритиб, ўқитувчиларга математика фани ўқитилиши юзасидан илғор методик тавсиялар ва замонавий янги педагогик технологиялар билан дарсларни оптималлаштириш билан дарс самарадорлигини ошириш усулларини кенг тарғиб қилди. Шу билан бирга, Халқ таълими вазирлиги қошидаги «Мультимедиа маркази» билан ҳамкорликда 2016 йилдан ҳозирги кунга қадар тасвирга олинган дарслари сифат жиҳатидан юқори баҳоланиб, кенг миқёсида оммалаштирилди. Бу видеодарслардан Республикамиз педагоглари ўзларининг ижодий фаолиятларида унумли фойдаланиб келмоқда.\nИзланувчан муаллима дарсларга тайёргарлик жараёни ва тўгарак машғулотларида ўқувчилари билан ижод қилиб яратган 100 дан ортиқ илмий, кўргазмали қуроллардан педагогик фаолиятида маҳорат билан фойдаланиши натижасида ўқувчиларининг ўзлаштириш самарадорлиги ўсишига эришиб келмоқда. Натижада бир неча йиллардан буён мунтазам равишда математика фани бўйича ўтказилиб келинаётган олимпиада ва Билимлар беллашуви мусобақаларида фахрли ўринларни эгаллаб келмоқда.\nДурдона Шарипова 2017 йилда «Йил ўқитувчиси» кўрик танловининг туман ва шаҳар босқичида фаол иштирок этиб, фахрли 2-ўринни қўлга киритган.\n2018 йилдан буён математика фани бўйича йўлга қўйилган «Таянч мактаби»да биринчи устоз сифатида самарали фаолият кўрсатиб келмоқда. Шунингдек, 2021 йил дунёнинг илғор давлатларининг ўқувчилари ўртасида ўтказиладиган халқаро баҳолаш тадқиқотлари (PISA) га пухта тайёргарлик кўриш мақсадидаги семинарларда туман ва шаҳар миқёсида ўзининг PISA тадқиқотларига оид илмий-амалий масалалари юзасидан маърузалари билан қатнашиб келмоқда.\nБарчага маълумки, коронавирус пандемияси туфайли республикамиз бўйича жорий этилган карантинга кўра мактаб ўқувчилари учун Тошкент шаҳри миқёсида илғор ўқитувчилардан иборат гуруҳ тузилди. Улар фанлар бўйича ўтиладиган онлайн дарслар учун бир неча кўрсаткичлар асосида саралаб олинди. Бу онлайн дарсларни турли хил технология ва слайдлардан фойдаланиб ўтган Шарипова Д.М.га ўқувчилар ва уларнинг ота –оналари ҳамда устозларидан юзлаб миннатдорчиликлар билдирилди.\nШарипова Д.М кўп йиллик тажрибага эга илғор педагог сифатида «Устоз-шогирд» анъаналарини давом эттирган ҳолда туман, шаҳар ёш ўқитувчиларининг ҳам устози ҳисобланади.\nУнинг камтарона меҳнатлари ҳукуматимиз томонидан муносиб баҳоланди. 2016 йил Республикамиз Президенти Фармонига кўра «Шуҳрат медали» билан, 2020 йилда эса ХТВ буйруғи билан «Ўзбекистон Республикаси халқ таълими аълочиси» кўкрак нишони ва Фахрий ёрлиғи билан тақдирланди.\n1-синфга қабул жараёни 6 июлдан бошланади, ота-оналардан карантин қоидаларига риоя ...\nИхтисослаштирилган мактабларга иқтидорли ўқувчилар қабули бошланмоқда


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Болангиз комил инсон бўлиб вояга етиши учун сиз амал қилишингиз керак бўлган 5 қоида!\t10:19, 27 октябрь\t1. Ҳеч қачон болангизга бақирманг ва уни урманг. Биринчидан, бунда пайдо бўладиган қўрқув, кўплаб руҳшуносларнинг фикрича, болани ўраб турган дунёга нисбатан шафқатсиз муносабат шаклланишига, ҳамма нарсага куч билан эришиш мумкинлиги ҳақида тасаввур пайдо бўлишига олиб келади. Шунингдек, боланинг кўз ўнгида ота-онанинг обрўси ҳам буткул тушиб кетади. Аммо боланинг инжиқликларига эрк бериш ҳам керак эмас, чунки бу унинг ўзи истаган нарсага ҳар доим, айнан шу усул билан эришишга ўрганиб қолишига омил бўлади.\n3. Болага ишонинг! Болага ишонишингизни у билсин ва ҳис қилсин. Масалан, агар фарзандингиз уришқоқ бўлаётганини сезсангиз ва кўчага чиқишидан олдин унга ҳар сафар «Бугун ҳам муштлашиб кўр-чи!», «Бугун ҳам устингдан шикоят қилиб келишса борми!», деб такрорлайверсангиз, бу унда хатти-ҳаракат стереотипини шакллантиради. Сиз уни, гўёки шу жанжалларга ўзингиз билмаган ҳолда ундаган бўласиз. Бундай вазиятларда яхшиси «Ўзингни тинчроқ ва вазминроқ тутгин», деган маъқул. Муҳими бола ҳам сизга ишонсин: берган сўзингизнинг устидан чиқинг. Бироқ агар ваъдани бажаришнинг уддасидан чиқолмасангиз, унда бунинг сабабини тушунтириб, фарзандингиздан кечирим сўранг. Бу ҳаракатингиз билан боладаги тўғрисўзлик ва масъулиятни тарбиялаган бўласиз! Алдоқчи одамлар ишончни йўқотишларини, уларни ҳеч ким ҳурмат қилмаслигини тушунтиринг.\n4. Ота-оналар учун оғир бўлмаган, бироқ боланинг ҳаётини кутилмаган қувончга тўлдирувчи рағбатлар ўйлаб топиш мумкин. Вакт ўтиши билан бола ота-онасининг ишидан илҳомланади ва оилангизда бошқаларга табассум хамда яхши кайфият улашадиган яна бир кичик сеҳргар пайдо бўлади.\n5. Шуни ёддан чиқармангки, бола ҳар доим ота-онасининг хатти-ҳаракатларидан нусха олади. Шундай қилингки, ундаги ушбу ҳаракат яратувчанликка олиб келсин. Ўз қалб қасрини бунёд этишга, ўзининг гўзал вужудини тиклашга замин яратсин! Ва, биз айнан шу билан дунёни, бутун борлиқни гўзаллаштирамиз!\nОбид Асомов олтинчи марта бува бўлди\tБўлажак ёрингиз қандай бўлиши керак?\tТашқи ўзгаришларга қараб ташхис қўямиз! Ўғилми ёки қиз?\tОилавий муносабатларингиз неча баҳога лойиқ?!\tИшлайдиган келинлар диққатига: уйдаги гап остона «ҳатла»масин!\tШоҳрух рэпернинг рафиқаси Злата иккинчи фарзандига ҳомиладорлиги маълум бўлди\tОтправить


Пули йўқ бўлса қандай яшаш керак\n13:18 / 08 сентабрь | Lion of Heart | 321\nАссалому алайкум! Уй сотиб олиш керак. Кредитдан бошқа йўли йўқ. Нима қилиш керак? Уйсиз ўтиб кетиши керакми бир умр?\n– Ва алайкум ассалом! Бир умр Аллоҳдан қўрқиб яшаш керак. У қандай бўлади? Аллоҳ қилма деган амалларни қилмай, қил деган амалларни қилиш билан бўлади. Инсон умрини охиригача синовда бўлади. Шу синовлардан Аллоҳ ва расули кўрсатган йўлидан юриб ўтса нажот топишига умид қилинади. Аллоҳ таоло "Анкабут" сурасида марҳамат қилади:\nأَحَسِبَ النَّاسُ أَن يُتْرَكُوا أَن يَقُولُوا آمَنَّا وَهُمْ لَا يُفْتَنُونَ۝\nЯъни «Одамлар иймонни «оғиз билангина айтиб қўйиладиган қуруқ гап» деб ўйлайдиларми? Улар ўзларича, «Иймон келтирдик», деб қўйсак, иш битди, мўмин бўлдик, унинг савоби ҳам бу дунёда, ҳам у дунёда ўз-ўзидан келаверади, деб ўйлайдиларми? «Иймон» сўзидан кейин ҳеч қандай имтиҳон-синов бўлмайди, деб ўйлайдиларми?»\nҚадимда ҳам, ҳозирда ҳам кўплар иймон ҳақида худди шундай нотўғри тасаввурда бўлганлар. Уларнинг фикрича, «Аллоҳга иймон келтирдим», деганидан кейин ҳамма нарса ўз-ўзидан бўлавериши керак.\nАслида, ундай эмас. Аллоҳ таоло ҳамма нарсанинг яхшисини ёмонидан, ҳақиқийсини сохтасидан ажратиш учун бу дунёда синов-имтиҳон қоидасини жорий қилиб қўйган. Маъданларнинг асли ҳам ўтга солиниб, тобланганида намоён бўлади. Йўқса, ҳамма маъдан ҳам сиртидан маъдан бўлиб кўриниб тураверади. Ўтда синалганда эса ҳақиқийси бошқаларидан ажраб чиқади.\nИймон калимасини оғизда айтиш осон. «Иймон келтирдим», деб ҳар ким ҳам айтавериши мумкин. Аммо тил билан айтилган калима дилдан чиққанми ёки йўқми, буни аниқлаш учун банда синов-имтиҳондан ўтиши керак. Бу эса қадимдан жорий бўлиб келаётган одат.\n"Бақара" сурасида марҳамат қилади:\n209. Агар очиқ-ойдин ҳужжатлар келганидан кейин ҳам тойилсангиз, билингки, албатта, Аллоҳ ўта иззатлидир, ўта ҳикматлидир. ("Тафсири Ҳилол" китобидан). Валлоҳу аълам!\nОбслуга учун пул олиш\nБегонадан ҳадя олиш\nФидяни адо қилиш


“Posco International Textile” МЧЖ ўзининг аниқ бошқарув тизими ва йўналишига эга замонавий барқарор текстил корхонасидир. Юқори чўққиларга интилаётган ушбу корхонада, албатта, корхонан бошқарувини такомиллаштиришга қаратилган янги лойихаларни ишлаб чиқиш ва амалга ошириш буйича изчил йўлга қўйилган дастур тасдиқланган.\nУшбу тизим “Daewoo Information Systems” Co., Ltd корхонасининг ва “Posco International Textile” нинг етук мутахассислари томонидан 2011 йил июл ойида яратилган, синовдан ўтказилган ва амалга муваффақиятли тадбиқ этилган.\n”POSCO INTERNATIONAL TEXTILE” КОРХОНАСИГА ИШГА КИРИШ УЧУН ПРЕЗИДЕНТ ГРАНТИ\n“Posco International Textile” МЧЖ чет эл корхонасига янги ходимларни ишга жалб қилиш ва ходимлар қўнимсизлигини олдини олиш бўйича корхонада кўплаб дастурлар тадбиқ этилган. Улардан бири Корхонадаги OJT - лойихаси, яъни корхонага ишга киришга Президент Гранти. Ушбу грантни олиш учун олий техника ўқув юртларини тамомлаган ёш ва фаол мутахассислар қатнашиши мумкин.


Солиқ қўмитаси Шайхонтоҳур туман солиқчиларининг барчаси ишдан бўшатилгани тўғрисидаги хабарни рад этди\n20 октябр 2020, Тошкент вақти: 13:03\nЎзбекистон Давлат солиқ қўмитаси.\nДавлат солиқ қўмитаси Тошкент шаҳар Шайхантоҳур туман солиқ инспекцияси таркибидаги барча ходимлар ишдан бўшатилгани тўғрисида матбуотда тарқатилган хабарларни расман рад этди.\nҚўмитанинг билдиришича, Шайхонтоҳур туман солиқ инспекцияси раҳбаригина ишдан бўшатилган, бошқа ходимларни эса ишдан бўшатиш тўғрисида буйруқ бўлмаган.\nАйни пайтда қўмита солиқ органлари кадрлар таркибини қайта кўриб чиқишни бошлагани ва махсус комиссия, жумладан, Шайхонтоҳур туман солиқ инспекцияси ходимларининг касбий салоҳиятини белгиланган тартибга асосан ўрганаётганини маълум қилган.\n6 апрель куни Озодликнинг Ўзбекистон Давлат солиқ қўмитасидаги манбалари 5 апрель куни Шайхонтоҳур тумани давлат солиқ инспекциясининг барча 133 нафар ходими ишдан бўшатилгани тўғрисида хабар берган эдилар.\nДавлат солиқ қўмитаси матбуот хизмати ўшанда ҳам Озодлик радиосига фақат туман солиқ инспекцияси раҳбари ишдан бўшатилганини, бошқа ходимларни ишдан бўшатиш тўғрисида ҳеч қандай буйруқ қабул қилинмаганини билдирган.\nПрезидент Шавкат Мирзиёев 4 апрель куни 2019 йилнинг биринчи чораги якунлари бўйича ўтказган видеоселектор давомида Тошкентдаги 11 тумандан 7тасида солиқ инспекцияси раҳбарларини ишдан олган эди.\nПрезидентнинг билдиришича, Тошкентнинг 11 та туманидан 7тасида солиқ режаси бажарилмаган. Давлат бюджети бундан 515 миллиард сўм зарар кўрди.\nШу муносабат билан Учтепа, Миробод, Бектемир, Юнусобод, Мирзо Улуғбек, Шайхонтоҳур ва Сергели туманлари солиқ инспекциялари раҳбарлари ишдан олинди.


Аман Саспаев. Сарала ит (ҳикоя) | www.ziyouz.uz\nБош саҳифа Жаҳон насри онлайн антологиясиАман Саспаев (1929-2015; Қирғизистон)Аман Саспаев. Сарала ит (ҳикоя)\nБир пайтлар мен кўрган ғалати феъл-атворли Сарала ит* ҳозирга қадар ёдимдан чиқмай, турли мулоҳазаларнинг пайдо бўлишига сабаб бўлади. Жониворлар ичида бундай бўш-баёв ва боқибеғам итни кўрмаганман. Бу дунёда яшашни «кураш» деб атаймиз. Балки унинг тирик юриши ҳам курашдан иборатдир, лекин ит ҳаёт кечиришнинг қурт-қумурсқаларга хос йўлини танлаб олганга ўхшайди.\nСарала итнинг тирик чоғида бир марта бўлса ҳам «ау» деб ҳурганини ёки уй бекаси қўрадан қувиб чиққанда, биқинига теккан муштумдай тошнинг зарбидан «қанк» деб қўйганини эшитмаганимиз, мени ҳам, бошқаларни ҳам ўйга толдиради. Итнинг бу қадар сабр-тоқатли бўлишининг сабабини билиш қийин. Одамларга кўпдан бери маълум бўлган хулосага таянсак, Сарала ит яшаш учун курашдан қаттиқ чарчаганга ўхшайди. Ҳар қадамда учрайдиган қарама-қаршиликлар унинг ҳафсаласини пир қилиб, бошини кўтаролмайдиган аҳволга солиб қўйганди. Бечора ит ҳамманинг олдида ўзини гуноҳкор сезгандай, одам ва ҳайвонлар тугул, табиий ҳолда ўсиб ётган ўт-ўланларга ҳам ишончсизлик билан қарайди. Энг ўкинчлиси, боғловдаги тиши қичишган итлар ҳам уни кўриб, кўрмаганга солишади. Ҳар қандай ит адашган кўппакни кўрганда, жон-жаҳди билан акиллаб ортидан етиб бориб, кейин унга зўрлик қилиб, қуйруғини кўрсатиб, у ер-бу ерини ҳидлаб кўришини эл яхши билади. Лекин дайди ит рўпара келиб қолса ҳам, Сарала ит унга тик қараб қўймайди. Доимо терлаб турувчи кичик малла-қизил бурнини ишга солиб, чиқинди ташланган жойларда, ўнқил-чўнқилларда шунчаки изғиб юраверади. Итнинг юриши ҳам ўзгача, бирор нимага алаҳсимай, ниманидир кўзлаб тўғри кетиб бораётганини ҳеч ким кўрмаган. Бир жойда ётиб ҳам олмайди, уни гоҳ яйлов, гоҳ кўча, гоҳ кўрада кўриб қоламиз. Ҳаво ҳаддан ташқари қизиб кетган кунларда ҳам бирор дарахт остида соялаб ётганини кўрмадик.\nКўчамизнинг эркаклари бу ёруғ дунёда Сарала итнинг нари-бери босиб, топганини еб жон сақлаб юрганини хаёлларига ҳам келтиришмайди, лекин аёллар ундай эмас, уни «ўғри ит» деб ёмон кўришади. Уриб, қўрадан ҳайдаб чиқадиганлар ҳам ўшалар. Бечора Сарала ит калтак еб, қўрадан қувилиб чиққанидан кейин ҳам, орсизлиги туфайлими, бир зумда таҳқирланганини унутиб, тағин ҳеч нима бўлмагандай, бошини қуйи солиб ер босиб кетаётганини кўп кузатганман. У гуноҳсиз бўлса ҳам қувилаверади. Шунда ҳам ортига бир қайрилиб қарамайди. «Қараганим билан бирор нима ўзгариб қолармиди?» деб ўйлайдиганга ўхшайди. Ёки кимдир қувса ҳам, унинг урмаслигига қатъий ишонса керак. Чиндан ҳам, ҳеч ким уни олисроққа қувиб боргани йўқ. «Чиқ!» деган ўзига тегишли ҳукм шалпайган қулоғига етиши\nбилан ҳеч кимдан норози бўлмай нарироқ кетади. Баъзан қўрага кириб, кир ювиб ўтирган хотинни кўрса, «хамир қоряптими?» дегандай тикилиб қолади. Агар хотин ўтин ёриб турган бўлса, «Бу хотин қачон «чиқ» дейди экан!» деган хаёлга боради. Бир нимани ўғирлаб емаса ҳам, зериккан итнинг шунчаки тикилиб туриши аёлларга ёқмайди.\nУ сонда бор, саноқда йўқлиги туфайли итлар тўдасига ҳам, одамлар қавмига ҳам тирноқча наф келтирмади. Агар бошқа итларнинг ёнида шунчаки турганида ҳам, Сарала итнинг тўдага манфаати тегар экан, десак бўларди. Унинг одамга фойдасизлиги ҳақида умуман гапирмаса ҳам бўлади.\nБир пайтлар уни қанчалик тўйдириб боқса ҳам, ит бирор марта ҳуриб, эгасини қувонтира олмабди. Ўлдириб юборишга кўзи қиймаган хўжайини «бор, кунингни кўр!» деб бўшатиб юборган экан. Соҳибининг уйини қўриқлаш у ёқда турсин, азбаройи зерикканидан овоз чиқариб қўйганида ҳам, у одамларнинг эътиборига лойиқ бўларди.\nСарала итнинг бор қилиқ-йўриғларидан хабардор киши унинг сандироқлаб тирик юрганидан кўра, тезроқ тупроққа айланиб кетишини истаб қолиши табиий эди. Хуллас, у фойдасиз жон эди. Ҳатто ўсимликлар ҳам уруғ қолдириш учун қуёш нурини талашиб, бир-биридан баландроқ ўсишга интилганини ўйлаганимда, Сарала итнинг итлигини ҳеч кечира олмасдим.\nБир куни чол ва кампир яшаган чеккароқдаги қўрада «оқ рўмолли алвасти» кўрингани ҳақидаги гапни эшитиб, овулдагилар мириқиб кулишди. Ўтинлик учун қуриган новдаларни олмоқчи бўлиб қўрага кирган кампир ой ёруғида деворнинг туйнугидан «оқ алвасти» унга бир қараб, шошилмай бошини тортиб олганини кўриб қолади. Ўтин тугул, ўзини «олдириб» юборишига озгина қолган кампир қути ўчиб, қалтираб уйга қайтади. Чол «бисмиллоҳир раҳмонир раҳим» деб, ўзи билган сурани ўқиб, унутган жойларини ўзидан қўшиб, қўранинг ортига ўтади. Қараса, у ерда Сарала ит турибди.\nЎшанда болага зор бўлиб юрган чол тушмагур: «Худога шукур, кампиримнинг бўйида бўлмагани яхши бўлди, акс ҳолда, қўрқканидан боласи тушиб қолиши турган гап эди!» – деб кулиб уйига киради. Уни чўчитган алвасти эмас, Сарала ит эканлигини билган кампир бор йиғиб-терган қаҳр-ғазабини итнинг бошига ағдаради.\nМана шу кезларда катаклардан тухум йўқолиб, ёрилган сузма халталарнинг ўт-ўлан орасида ётганини кўришади. Кимдир бу Сарала итнинг иши деб, овулда гап тарқатади.\n«Алвасти»ни кўрган кампир атайин келиб, сузмасини йўқотган аёлга Сарала итнинг кўчада сузма халта кўтариб кетаётганини айтади. Аслида йўқолган сузмани отқулоқнинг остида бошқа ит еб турганида, Сарала ит ариқ бўйидаги чиқиндиларни искаб, тентираб юрган эди. Аёл отқулоқнинг остидан йиртиқ халтани топганида, Сарала ит қандайдир ҳидни сезиб шу ерга келиб қолади. Аёл уни узоқ қарғаб, ердан тош олиб отади. Сарала ит ўзининг ит эканлигини яхши билгани учун аёлга қараб ҳам қўймай, одатдагидай, кечиримли бўлиб ўз йўлига кетаверади.\nБу воқеадан кейин Сарала ит «ўғри» деган номга кўникиб, кўчадаги жониворлар ичида аввалгидан баттар сўхтаси совуқ махлуққа айланади. Ит ишнинг бунчалик ёмонлашиб бораётгани ва унинг охири нима билан тугашини ўйламай, лоқайдлик билан ер босиб юраверди. Ўзига тик боқиб турган кўзлардаги нафратни ит қайдан ҳам англай олсин!\nБизнинг кўчада тухум ейдиган, бу ҳам озлик қилса, товуқнинг ўзини ҳам тутиб еб қўядиган итлар бор. Улар эгасининг бергани билан қониқмай, топганини ерга кўмиб, кейин емоқни яхши кўришади. Ўзининг бошқа итлардан эпли эканлигига қувониб, димоғдорлик билан қадам ташлайди. Бундай исковуч итлар дуч келган жойни ҳидлаб, танг қоларли тезлик билан егулик топганини кўрганингизда, кўнгилсиз ўйларга борасиз. «Шунинг учун ит дейишади-да!» деб, уларнинг шундай ном олганига ачинмайсиз.\nАйбсиз Сарала итнинг манглайига босилган тамға ўша дайди итларнинг касофати туфайли эканлиги ойдай равшан бўлса ҳам, хотинлар уларни ёмон демайди, аксинча, сийлаб суяк ташлашади.\nБир куни қайсидир ит ўша сузма йўқотган аёлнинг товуқхонаси катагидаги иккита тухумни еб кетибди. Бу пайтда аёлнинг эри катакдан тумшуғини ялаб чиқиб келаётган ўзларининг Тўрткўзини кўриб қолади. Хотин гумони Сарала итда эканлигини айтади, эри эса кўрганини гапиради. Суҳбатга аралашган қўни-қўшнилар аёлнинг фикрини маъқуллашади. Чунки Тўрткўз қўлда боқилган, дайди эмас. Ўғрилик қилганини ҳеч ким кўрмаган… Шунинг учун айбни Тўрткўз эмас, Сарала итга тўнкамоқ анча ўнғай ва ишонарли-да!\nШундай қилиб, эркак милтиғини ўқлаб, «кўпнинг тинчини бузган» итни отиб ташламоқчи бўлиб кўчага чиқади. Бу чоғда Сарала ит ҳеч нарсадан хабарсиз, овқатдан ўзга нарсанинг исини сезмайдиган бурнини ишга солиб, эринчоқлик билан чиқиндиларни тинтиб юрганди. Милтиқ эгаси ит ўралашиб юрадиган жойга бориб, Сарала итни нишонга олади. Ит унга ажабланиб қараб, «Бу киши нега менга милтиқ ўқталяпти?» деб ўйланиб турганида, милтиқ «тирс!» этади. Сарала ит «қанг!» этиб қулаб тушади. У шу биргина «қанг!» этган товушни ўлар чоғигача сариқ мойдай асраганини биламан. Бир пайтлар биқинига тош текканида «қангкиллай» олганида, балки кейинги гал жонига ўқ ботганида «ау» деганини ўзи ҳам сезмай қолармиди? Шундай қилиб, бирда «канк» этиб, бирда «ау» деб ҳура билганида эди, эҳтимол, унинг умри бунчалик қайғули тугамасди!\nТўғрисини айтганда, «ау» деган товушнинг асоси «қанк» этиб ғингшимоқ эканини бечора Сарала ит тушунмай кетди! Милтиқ отилганда, тухум ўғирлаб еган Тўрткўз дарҳол етиб келди. Кейин жон талашиб, кўзлари олайиб типирчилаётган Сарала итни кўриб, оҳиста улиб қўйди.\nБу ҳодисадан қониқиш ҳосил қилган хотинлар итнинг ўлимига обдон қувонишди. Лекин эртасигаёқ бир халта сузма ва бир неча дона тухум йўқолди. Балки буни Сарала итнинг ғазабланган «арвоҳи» қилгандир…\n*Сарала ит – сариқ ола ит, олапар\n← Аввалги Аввалги Бейшенбай Усубалиев. Минг (ҳикоя)\nКейинги → Кейинги: Аман Саспаев. Бир тотим туз (ҳикоя)


Ўзбекистонлик оғир атлетикачилар ЖЧда тўртта медални қўлга киритди – Газета.uz\nЎзбекистонлик оғир атлетикачилар ЖЧда тўртта медални қўлга киритди\nЎзбекистонлик спортчи Нигора Сувонова оғир атлетика бўйича ўсмирлар ўртасидаги Жаҳон чемпионатида учта кумуш ҳамда Аброрбек Маъруфбеков битта бронза медалини қўлга киритди.\nLotinchada 17 июн 2022, 10:17 Спорт\nМексиканинг Леон шаҳрида бўлиб ўтаётган оғир атлетика бўйича ўсмирлар ўртасидаги Жаҳон чемпионатида ўзбекистонлик Нигора Сувонова учта кумуш ҳамда Аброрбек Маъруфбеков битта бронза медалини қўлга киритди. Бу ҳақда Миллий олимпия қўмитаси матбуот хизмати хабар берди.\n-76 кг вазн тоифасида иштирок этган атлет Нигора Сувонова олтин медал учун курашда мисрлик рақибига имкониятни бой берди. У даст кўтаришда 91 кгни ўзига бўйсундириб, кумуш медални қўлга киритган бўлса, силтаб кўтаришда 119 кг тошни кўтариб, кумуш медалига эга чиқди.\nИкки машқ якуни бўйича умумий ҳисобда 210 (91+119) кг натижа кўрсатган Нигора Сувонова Миср вакили Раҳма Элсаедга (215, 95+120 кг) имкониятни бой бериб, бу бўйича ҳам кумуш медални қўлга киритди. Мазкур йўналишда учинчи ўринни мексикалик Стефани Эспиноза эгаллади — 200 (90+110) кг.\nШунингдек, -96 кг вазн тоифасидаги баҳсларда беллашган Аброрбек Маъруфбеков 133 кг натижа билан даст кўтариш машқида бронза медалига сазовор бўлди. Маъруфбековнинг вазн тоифасидаги умумий баҳсларда Грузия вакили Герваси Табагари 317 (140+177) кг натижа билан олтин, туркманистонлик Сапарли Муҳиев 300 (133+167) кг кўрсаткич билан кумуш ҳамда мезбонлар вакили Пабло Медина 300 (131+169) кг натижа билан бронза медалига сазовор бўлди. Ўзбекистонлик атлет эса бу йўналишда 299 (133+166) кг кўрсаткич билан тўртинчи бўлди.\nАввалроқ ўзбекистонлик оғир атлетикачи Диёрбек Эрматов ўсмирлар ўртасидаги мазкур Жаҳон чемпионатида иккита кумуш ва битта бронза медалини қўлга киритган эди.


Ўзбекистоннинг истеъдодли ёшлари "Ниҳол" мукофотини олишади - 11.07.2017, Sputnik Ўзбекистон\nТанлов якуний босқичига 171 нафар номзод тавсия этилган 11.07.2017, Sputnik Ўзбекистон\n18:20 11.07.2017 (янгиланди: 18:21 11.07.2017)\nВ Узбекистане проходит отбор талантов на получение награды "Нихол"\nТанлов якуний босқичига 171 нафар номзод тавсия этилган\nTOШКЕНТ, 11 июл — Sputnik. Ўзбекистон давлат консерваториясида 10-13 июл кунлари "Ниҳол" давлат мукофоти учун якуний саралаш босқичи бўлиб ўтмоқда, деб хабар берилди Ўзбекистон маданият вазирлиги веб сайтида.\nБу йилги "Ниҳол" мукофоти танловининг туман (шаҳар) саралаш босқичларида 13 минг нафардан ортиқ ижодкор ёшлар иштирок этди. Якуний босқичга 171 нафар номзод тавсия этилган.\nТанлов ғолибларини тантанали тақдирлаш маросими 15 август куни "Истиқлол" санъат саройида ўтказилади.\n"Ниҳол" мукофоти Вазирлар Маҳкамасининг қарори билан 2000 йил 25 августда таъсис этилган. Танлов 2000 йилдан буён ҳар йили анъанавий тарзда ўтказиб келинди ҳамда 2011 йилдан бошлаб ҳар икки йилда бир марта ўтказилмоқда.\n"Ниҳол" мукофоти совриндорлари ўз йўналиши бўйича олий ўқув юртига имтиҳонсиз ва тест синовларисиз давлат гранти асосида ўқишга кириш имконияти, "Ниҳол" рамзи акс эттирилган соврин ва энг кам ойлик иш ҳақининг 70 баравари миқдоридаги пул мукофотига эга бўладилар.\nШу кунгача ушбу мукофот совриндорларидан 1 нафари Ўзбекистон халқ артисти, 17 нафари Ўзбекистонда хизмат кўрсатган артист, 6 нафари Қорақалпоғистонда хизмат кўрсатган артист унвонлари билан тақдирланган.


Браузернинг махфийлигини қандай ошириш мумкин? – Ёрдам кўрсатиш хизмати | Служба поддержки\nБраузернинг махфийлигини қандай ошириш мумкин?\nИззатова Хилола 19/07/2019 22:38\nИнтеренет фойдаланувчилари қулайлиги учун браузер вазифалари доимий равишда такомиллаштирилмоқда. Бироқ, браузерлар нафақат табора ривожланибгина қолмай, балки «қизиқувчироқ» ҳам бўлиб бормоқда: улар қидирув сўровларини, дастурни ишлатиш ҳақидаги маълумотни ва бошқа маълумотларни ўз дастурчилари серверларига юборади. Кўрилган сайтлар тизимда қолган турли хил cookie- файллар орқали ўзаро ахбарот алмашишлари мумкин. Фойдаланувчининг фаолиятларини кузатиш мақсадлари хар – хил: энг машҳур браузер функциялари бўйича статисткани олишдан бошлаб, браузер плагинлари автоматик янгиланиши орқали реклама мақсадида маълумотларни етказиш ва зарарли дастурларни тарқатишгача.\nУшбу қўлланма энг машҳур браузерларда кузатув хусусиятини қандай ўчириб қўйиш кераклигини тасвирлайди.\nКузатувни Google Chrome - да ўчириб қўйиш учун сиз қуйидагиларни бажаришингиз керак:\nбраузер менюсини очинг ва «Созламалар» бўлимини танланг\n"Махфийлик ва хавфсизлик" бўлимида "Cookie файллари ва сайтнинг бошқа маълумотлари" бўлимини очинг: бўлимини очинг:\nОчилган бўлимда "Учинчи томон cookie файлларини блоклаш" ва «Чиқиш трафиги учун кузатиш тақиқларини жўнатиш» ёнидаги тугмалар ҳолатини фаоллаштиринг:\nКузатувни Yandex браузерида ўчириб қўйиш учун сиз қуйидагиларни бажаришингиз керак:\nбраузер менюсини очинг ва «Созламалар» бўлимини танланг:\nочилган ойнада экраннинг чап қисимидаги «Тизим» бандини танланг, сўнгра саҳифанинг пастки қисимида «Шахсий маълумотлар созламалари» ҳаволасини босинг;\n«Сайтларга сўров жўнатиш «Do not Track» («Кузатилмасин»)» ёнида тасдиқлаш белгисини кўрсатинг:\nбундан ташқари «Сайтлар» бўлимида «Кенгайтирилган саҳифалар созламалар» бўлимига ўтинг;\nучинчи томоннинг cookie – файлларини қўшимча блоклаш учун (масалан, баннер рекламалари ёки очиладиган ойналар) «Маълумотлар ва учинчи томон сайтларидан cookie файлларни блоклаш» ёнидаги катакчани белгиланг:\nсозламалар автоматик равишда сақланади.\nКузатувни Firefox браузерида ўчириб қўйиш учун сиз қуйидагиларни бажаришингиз керак:\nэкраннинг ўнг юқори бурчагида менюга ўтинг ва «Созламалар» бўлимини танланг:\nочилган ойнада «Ичидагини блоклаш» бўлимидаги «Махфийлик ва ҳимоя қилиш» ёрлиғини танланг ва «Жиддий» элементидаги радио тугмасини фаоллаштиринг (агар керак бўлса «Стандарт» элементини танлаб қулфлаш созламаларини юмшата оласиз):\nКузатувни Opera браузерида ўчириб қўйиш учун сиз қуйидагиларни бажаришингиз керак:\nбраузер менюсига ўтинг ва «Созламалар» ёрлиғини танланг (Alt+P):\n«Хавфсизлик» бўлимини танланг, «Чиқиш трафигини кузатиш тақиқини юбориш» опцияси ёнидаги тугма ҳолатини фаоллаштиринг:\nушбу блокда «Контент созламалари» га ўтинг, «Cookie – файллари» бўлимини танланг, кейин «Учинчи томоннинг cookie файлларини блоклаш» менюсининг ёнидаги тугма ҳолатини ўзгартиринг:\nКузатувни Internet Explorer браузерида ўчириб қўйиш учун сиз қуйидагиларни бажаришингиз керак:\nбраузер созламалари бўлимига ўтинг, «Браузер хусусиятлари» менюсини танланг:\n«Махфийлик» бўлимида «Қўшимча» тугмасини богсинг. «Учинчи тараф cookie-файллари» бўлимида «блоклаш» радио тугмасини қўйинг:\nсозламалар сақланиши учун «ОК» тугмасини босинг;\nсозламалар менюсига ўтинг , «Хавфсизлик» бандини танланг ва «Кузатишга қарши ҳимоя қилишни ёқиш» бандига ўтинг:\nпайдо бўлган ойнада «Сиз созлаган рўйхатингиз» ёзувини босинг;\nпастки ўнг бурчакда «Ёқиш» тугмасини босинг.


ЎзА - Бахт ва омад кулган маскан\n14.07.2018 10:00 Чоп этиш версияси\nНарвон қишлоғи Фориш тумани ҳудудида жойлашган. Қишлоқнинг юқори қисмида “Сувқўшилиш”, “Нарвон ота”, “Ҳайдарбойнинг ҳаёти”, “Қўнишбойнинг равоти”, “Тўнғизлик мулла Аҳмад бобонинг боғи”, “Кенжабойнинг ҳаёти”, “Оллоёрбойнинг олмазори”, “Келдиёрбойнинг ўрикзори” деб аталувчи мевали ва манзарали дарахтзорлардан иборат гўзал боғлар бор.\n“Нарвон ота” қабристонида қабрлар устига қўйилган бешик шаклидаги мармар тошлар ва ундаги ёзувлар қишлоқ тарихидан гувоҳлик беради. Аниқланишича, ёзувлар араб алифбосида бўлса-да, форс тилида битилган.\nҚишлоқ номининг “Нарвон” деб аталиши ҳақида ёзма манбаларда аниқ маълумотлар йўқ. Аммо айрим фаразлар бор. Тахминларга кўра, қишлоқ аҳолисининг келиб чиқиши манғитларга бориб тақалади. Мирзо Улуғбекнинг “Тўрт улус тарихи” китобида ёзилишича, “Манғит” сўзи “Манглайли от” деган маънони англатади. Отнинг оқ қашқалисини мингувчилар “оқ манғит”, қора қашқалисини мингувчилар “қора манғит” деб аталган. Ана шу уруғдан бир гуруҳи Нарвон қишлоғига кўчиб келиб жойлашганида улар орасида Нарвон бобо исмли инсон бўлган. У шайхлик мақомига эришиб, ҳозирги “Нарвон ота зиёратгоҳи” ўрнида яшаган. Душман бостириб келган вақтда шу ердаги ғорга кириб, ғойиб бўлган экан. Шунинг учун Нарвон отани “Ғойиб ота” деб ҳам аташаркан.


Coca Cola Ўзбекистон Кубоги -2019 учинчи босқич учрашуви. “Шўртан” (Ғузор) ҳамда “Машъал” (Муборак) жамоалари ўзаро куч синашишади. – FC SHURTAN\nCoca Cola Ўзбекистон Кубоги -2019 учинчи босқич учрашуви. “Шўртан” (Ғузор) ҳамда “Машъал” (Муборак) жамоалари ўзаро куч синашишади.\nБугун Coca Cola Ўзбекистон Кубоги -2019 учинчи босқич учрашуви бўлиб ўтади. “Шўртан” (Ғузор) ҳамда “Машъал” (Муборак) жамоалари ўзаро куч синашишади.\nБош ҳакам:Шерзод Қосимов.\nЁрдамчилар: Ферув Достонов ва Маҳмуд Турдиев.\nНазоратчи: Арслон Ҳотамов. Комиссар: Лазиз Қўчқоров.\nЗахира ҳаками: Наим Қосимов.\n“Шўртан”: 1.Ботир Насиров, 7.Олимжон Каримов, 11.Жасур Холтўраев, 14.Акром Баҳромов, 17.Юсуф Бўриев, 18.Самандар Шодмонов (С), 19.Шербек Эшмуродов, 20.Шаҳзод Хурсанов, 22.Фарход Номозов, 24.Ислом Шодмонов, 29.Мирмухсин Сатторов.\nЗахирадагилар: 1.Акмал Раҳимов, 3.Хасанбой Эргашев, 6. Холмурод Холмуродов, 15.Алвеш Муродуллаев, 21. Ислом Бойсариев, 23.Оғабек Эркинов, 28. Шерзод Темиров.\n“Машъал”: 35.Достон Тўхтабоев, 6.Жонибек Мирзақулов, 7.Турсунмурод Ҳамдамов, 8. Аҳроржон Иноятов (C), 15. Муҳаммад Алиқулов, 18. Ойбек Жўраев, 20. Зоир Турсунов, 21. Маъруф Жумаев, 22. Сирожиддин Қўзиев, 23.Шокир Йўлдошев, 55. Элбек Отақулов,\nЗахира: 1.Раҳимжон Абдуқодиров, 2.Зафарбек Акрамов, 9.Муҳаммадқодир Раҳимберганов, 11.Мўмин Мелиев, 17.Санжар Зокиров, 25. Дониёр Умаров, 45.Самандар Шукуриллаев, 66.Жаҳонгир Қурбонбоев, 90. Асадбек Жўрақулов\nҲар иккала жамоа футболчилари айни пайтда майдонда чигал ёзди машқларини бажаришмоқда.\nБугунги учрашувда “Шўртан” оқ, “Машъал” жамоаси эса кўк либосларда ҳаракат қилади.\n1′ Жамоалар Бир-бирини текширишяпти. Бир оз ташаббус меҳмонлар томонида бўлмоқда.\nДастлабки бурчак забасини 23.Шокир Юлдошев амалга оширди, лекин ноаниқ…..Хисоб очилгани йўк.\n4′ Ислом Шодмонов ҳисобни очди 1:0\n5′ 21. Маъруф Жумаев ҳисобни тенглаштирди.\n8′ Ўйин тенг куч билан утмоқда.\n10′ Хавфли вазият 24.Ислом Шодмонов ташлаб берган тўпни 18.Самандар Шадмонов вазиятдан унимли фойдалана олмади\n14`бурчак забасини 21.Маъруф Жумаев амалга оширди, лекин ноаниқ…\n18` “Шўртан” ўйин тизгинини қўлга олишга ҳаракат қилмоқда\n18` Хавфли вазият уткир бурчакдан Самандар Шодмонов ҳисобни 2:1 оширди\n22′ Бурчак забасини Самандар Шодмонов амалга оширди, лекин хечким ёрдам бермади ноаниқ…..\nЎйинда бир оз тўхталиш. Хаво харорати жуда иссиқ бўлганлаги сабабли жамоалар чанқоқларини бостиришмоқда\n26′ Бурчак забасини 23. Юлдошев амалга оширди, у ташлаб берган тўпни 8.Ахрор боши билан дарвоза томон юналтирди.\nНоаниқ дарвозабон ушлаб қолди.\n66′ «Машъал» жамаосида ўзгариш\n6.Мирзақулов ўрнига 66.Қурбонбоев майдонга тушди\n35′ 18.Ойбек Жўраев ҳисобни тенглаштирди 2:2\n39′ Иккала жамоа ҳам ташаббусни бергиси йўқ. Ўйин қизғин тарзда ўтмоқда.\n39′ 14.Акром Бахромов ҳисоб 3:2 оширди.\n15.Мухаммадали Алиқулов ҳисобни тенглаштирди.\nБиринчи бўлимга +2 қушилди\n45′ +1 Огохлантириш 15.Мухаммадали Алиқулов қуполиги учун\nЧамаси 6 мертдан 22.Фарход Номозов амалга оширди лекин ноаниқ.\nБиринчи бўлим тугади. Ҳисоб 3:3\n46′ Ўйин сурати биричи бўлимникидай давом этмоқда.\n50′ 15.Алиқулов амалга оширди лекин ноаниқ\nЖамоадошларини вазиятдан фойдалана олишмади. Дарвоза посбони қули билан ушлаб қолди\n11 метрлик жаримани\n11.Муминжон Мейлиев амалга оширди.\nГол . Ҳисоб 3:4\n57 ′ «Шўртан» жамоасида ўзгариш\n11. Холтўраев ўрнига 21. Бойсариев майдонга тушди\n59 ′ «Шўртан» жамоасида яна ўзгариш\n29. Мирмухсин ўрнига 3.Хасанбой Эргашев майдонга тушди\n62′ “Шўртан” мураббийлари ўйиндаги вазиятни ўзгартириш учун майдонга янги кучларни ташлади\n69`Ўйин тенг курашлар остида ўтяпти. Иккала жамоа хам ташаббусни бергиси йўқ. Ўйин қизғин тарзда ўтмоқда.\n75`Ўйинда бир оз тухталиш.\n«Машъал» футболчисига тиббий ёрдам курсатилди.\n81` Хавфли вазият 11. Мўминжон Мейлиев бирга-бир вазиятда тепган тўпни\nДарвоза устунидан утиб кетди.\n83′ Ўйин асабий тарзда ўтмоқда. Икки жамоа хам бор кучлари билан харакат қилишяпти.\n86′ «Машъал» жамоасида ўзгариш\n7. Хамдамов ўрнига 17.Санжарбек Зокиров майдонга тушди.\nИккинчи бўлимга +2 дақиқа қушиб берди\n11 метрли жаримани 22.Сирожиддин тепди.\nЎйин 3:5 ҳисоб билан тугади.\n« Аёллар футболи: Ўзбекистон Кубоги 1/8 финал ўйинларида ишлайдиган расмийлар рўйхати\nCoca Cola Ўзбекистон кубоги: 3-босқичдан ўрин олган барча учрашувлар якунига етди »


Рамзан Қодиров йўлбарсга ўхшаш мушугини йўқотиб қўйди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Рамзан Қодиров йўлбарсга ўхшаш мушугини йўқотиб қўйди\t10:35, 17 май 2016\tЧеченистон раҳбари вазифасини бажарувчи Рамзан Қодиров мушугини йўқотиб қўйгани ҳақида маълум қилди. Бу ҳақда у Инстаграм саҳифаси орқали хабар берди.\n«Мушугимиз изсиз йўқолди. У кичкина йўлбарсчага ўхшайди. Меҳмонларим мушугимни кичкина йўлбарсга ўхшатишарди. Ўн кунча олдин у йўқолиб қолди», — дейилади хабарда.\nҚодиров ўзининг хабарида мушугини топиб беришни илтмос қилиб мурожаат қилган.


Сергей Кучеренко: "Насаф"нинг нуфузи ва имижига путур етказмаслик лозим" / CHAMPIONAT.asia\n00:18Осиё Кубоги превьюси. 1/4 финал. Хитой - Эрон 7 23:24Осиё Кубоги превьюси. 1/4 финал. Вьетнам - Япония 9 23:12"Интер" Икардининг товон пулини кўтаради 5 22:45Марадона: "Жасадини кўрмагунимча унинг ўлганига ишонмайман" 19 22:30Ўтган мавсумнинг энг чиройли голи муаллифи ҳам "Сурхон"га ўтиш арафасида 36 22:19РАСМАН: "Барселона" навбатдаги трансферни эълон қилди 63 22:16Азизбек Турғунбоев сериали давом этади 77 22:12"Навбаҳор"нинг ПФЛга жавоби 12 22:03Даврон Ҳошимов ҳам "Сурхон"га ўтмоқда 111 21:55Солари Марселонинг ўйинларга тушмаётгани сабабини айтди 13 21:36Йўқ, шошманг! Сала ўтирган самолётни тажрибали парашютчи бошқарган 38 21:15Салоҳ ғалати гаплар билан интернетдаги барча аккаунтларини ўчириб ташлади 22 20:51Омар Моманидан янги карикатура: "Милан"га ўтган польшалик гангстер 11 20:24Расман: Балотелли жамоасини ўзгартирди 14 20:20Андрей Канчельскисни табриклаймиз! 14\nСергей Кучеренко: "Насаф"нинг нуфузи ва имижига путур етказмаслик лозим"\n15 май 14:20\n"Насаф" академияси барпо этилганидан буён футбол мактаби директори бўлиб ишлаб келган украиналик мутахассис Сергей Кучеренко бугун истеъфога чиққан Шамил Ярулин ўрнига "Насаф" бош менежери этиб тайинланди.\nБугуноқ ишга киришган "Насаф"нинг янги бош менежери Сергей Кучеренкога қўнғироқ қилдик ва янги лавозимдаги илк тассуротлар ва фикрлари билан қизиқдик.\nҲар қандай шароитда ҳам "Насаф"нинг нуфузи ва имижига путур етказмаслик лозим\n- Бироз аввал клубда йиғилиш бўлиб ўтди ва мени бош менежер лавозимига тайинлашди. Янги ишни бошлаб юбордик. Мени масъулиятли иш кутмоқда. Буёғига енг шимариб ишлаймиз. "Насаф"да жуда кўп яхши ишлар қилинган. Муҳими, ўша қилинган яхши ишларни сақлаб қолган ҳолда клубни янада ривожлантириш лозим. "Насаф" ўз имижига эга клуб. Биз ҳар қандай шароитда ҳам клуб нуфузи ва имижини бузиб қўймаслигимиз талаб этилади. Мен "Насаф" учун бегона ёки яқиндагина келган одам эмасман. Академия барпо этилганидан буён клуб тизимида ишлаб келаётган мутахассис сифатида янги лавозимдаги ишимга кўникиш ортиқча қийинчилик туғдирмайди. Мен "Насаф"ни жуда яхши биламан. Шу ўринда клубдагилар ҳам мени жуда яхши танишади. Биз ушбу қийин вазиятдан оқилона чиқиб кетишимиз лозим.\n"Насаф"нинг талабларига мос келадиган ходимларни олиб қоламиз\n- Эндигина ишни бошлаяпман. Ўзгаришлар ҳақида гапиришга эрта. Буёғига клубдаги ҳар бир ходимни мақсад ва истагини сўраб, ундан талаб этилаётган ишларни тушунтирамиз. Ҳар бир ходим билан алоҳида гаплашиб олиб, муносибларини сақлаб қоламиз. Ишлашни истамаган ёки бизнинг талабларга мос келмайдиганлар билан дўстона хайрлашамиз. "Насаф"да ишлаётган ҳар бир ходим клуб даражасига мос келиши керак.\nМолиявий муаммолар ҳақида\n- Ҳозирча раҳбарият билан молиявий ҳолат бўйича бафуржа гаплашиб олишга фурсат бўлгани йўқ. Ҳаёт доим ҳам бир текис давом этмайди. Албатта бу вақтинча ҳолат. Тез орада молиявий муаммоларни бартараф этилади, деган умиддаман. Нима бўлган тақдирда ҳам биз "Насаф" деган номни оқлашимиз керак. "Насаф"даги мавжуд шароитдан самарали фойдаланиш лозим.\nМухлислар ташрифи камайгани - бизнинг айбимиз\n- "Насаф" доим мухлислар учун футбол ўйнаши керак. Футболчилар молиявий ҳолат вақтинча ҳолат эканини ва ўз бўйниларидаги вазифаларини унутиб қўймасликлари керак. Биз ушбу қийин вазиятдан чиқиб кетамиз. Бунга жамоанинг кучи ва салоҳияти етарли. Муҳими, барчамиз бир ёқадан бош чиқариб, бир мақсад йўлида бирлашиб ишлашимиз шарт. "Насаф" ўз анъаналарига эга топ жамоа. Шуни ҳеч ким унутмаслиги лозим. Стадионга мухлислар ташрифи кескин камайди. Демак айб бизда. Биз улар кутган ўйинни намойиш этмай қўйганмиз ёки натижаларимиз пасайиб кетди. Буни тезда ўнглашимиз талаб этилади. Мақсад эса мухлисларни яна стадионга қайтариш. Шунингдек, жамоамиз учун уларнинг кўмаги ҳам жуда муҳим.\nИккинчи даврада жамоани етакчилар тарк этадими?\n- Айни пайтда барча футболчиларни мавсум якунига қадар жамоа билан амалда шартномалари мавжуд. Шуни қайд этиб ўтишни истардим, ҳозирги кунда "Насаф"нинг Суперлига учун топширган қайдномасининг 70% академиямиз тарбияланувчиларидан иборат. Айни пайтда асосий таркибда тўп тепаётган барча академия тарбияланувчиларимиз ўзимни кўз олдимда футболчи сифатида улғайишган. Бизнинг бу "ниҳол"ларимиздан умидимиз катта. Иккинчи даврада жамоа сафида ўзгаришлар руй беришини инкор этмайман. Унга қадар эса вақт бор. Буни вақт кўрсатади. Агарда жамоамиз учун манфаатли таклиф бўлса, балки баъзи етакчиларни қўйиб юборишимиз мумкин. Лекин шуни ишонч билан айта оламанки, кетадиганларни ўрнини тўлдирадиган футболчиларни албатта топамиз. Ҳали айтиб ўтганимдек, "Насаф" ўз имижига путур етказмайди.\n"Насаф"нинг "ниҳол"ларига европа клубларидан таклиф келсагина академиядаги миссиямдан тўлиқ қаноатланаман\n- "Насаф"нинг академияси барпо этилганидан буён директор лавозимида ишладим. Шу йиллар мобайнида кўплаб футболчиларни асосий жамоамизга ҳамда терма жамоаларга етказиб бердик. Ўтган йили "Насаф" академияси Ўзбекистондаги энг яхши футбол мактаби деб топилди. Шунингдек, тарбияланувчиларимиз бир қатор ютуқларга, муваффақиятга эришишди. Бу ҳам кишини қувонтиради. Умуман олганда академиядаги фаолиятим менга бир олам қувонч бағишлади. Аммо қилган ишларимдан ҳали тўлиқ қониқдим демайман. Қачонки тарбияланувчиларимиз қўлларига европа клубларидан қатор таклифлар келсагина, шунда мен академиядаги миссиямдан тўлиқ қониққан бўламан. Буёғига эса менежер сифатида "Насаф"ни имкон қадар янада ривожлантиришга, клубни янги даражага олиб чиқишга ҳаракат қиламан. Албатта янги ғоялар билан олға интилиш талаб этилади.\nРўзиқул Бердиев билан кўришганим йўқ\n- Кечаги ўйиндан кейин жамоа таътилга йўл олди. Шу боисдан ҳам ҳозирча жамоа билан кўришганимиз йўқ. Рўзиқул Бердиев билан ҳам яқин орада учрашиб, барча масалалар бўйича бафуржа гаплашиб оламиз.\nРўзиқул Бердиев: “Етакчи ўйинчиларимизни қўйиб юбораверсак, уларнинг ўрнини қандай тўлдирамиз?” 23\nНазорат учрашуви. “Насаф” – “Қизилқум” 3:1 2\nСинов-назорат учрашуви. "Насаф" "Қизилқум"ни мағлуб этди 17\n"Шўртан" "Насаф"га йирик ҳисобда мағлуб бўлди 0\n"Пахтакор" Ўзбекистон термаси ва "Насаф" аъзоси билан оғзаки келишувга эришди 83\nА Сериянинг энг қиммат 5 ўйинчиси 8\n"Бунёдкор" Симоненко олдидаги қарздорликни Ашурматовнинг трансфери орқали тўлаши мумкин 42


Одамсимон робот синовдан ўтказилди (видео)\n06.03.2018 12:43 0 296\n«Method-2» номли вазни 1,6 тоннани, баландлиги эса қарийб тўрт метрни ташкил қиладиган робот.\nЖанубий Кореянинг «Hankook Mirae Technology» компанияси 2016 йилда «Method-2» номли вазни 1,6 тоннани, баландлиги эса қарийб тўрт метрни ташкил қиладиган роботни тақдим этган. Робот яратувчиси Ян Чин Хонинг ҳисоблашича, ундан келажакда ҳалокат ва ёнғинларда қутқарувчи сифатида фойдаланиш мумкин. Бироқ уни ҳарбий операцияларда ҳам қўлласа бўлади. Унинг нархи 100 миллион долларга баҳоланмоқда, бироқ у ҳозирча сотилмайди, деб хабар берди «TJournal».\nРобот дизайнини «Трансформерлар 4» ва «Яроғ-аслаҳали арвоҳ» филмаридаги моделларга муаллифлик қилган рассом Виталий Булгаров яратган.\n3 март куни «CNBC» телеканалининг журналисти Эндрю Росс Соркин роботни синаб кўрди. Унинг айтишича, робот мустаҳкам тура олмайди ва махсус арқонлар билан шифтга маҳкамланган. Айни пайтда машина ташқи қувват манбаи ёрдамида ҳаракатга келади, келажакда эса қувват манбаи батареялар билан алмаштирилади.\nРоботга чиқиш учун махсус нарвон бўйлаб кўтарилиш керак, унинг оёқларини муҳандис бошқаради. Роботни бошқарувчи эса фақат унинг қўлларини назорат қилиши мумкин. «CNBC» томонидан тақдим этилган видеода робот олдинга ва орқага бир нечта қадам ташлай олаганини кўриш мумкин.\nЖурналистнинг фикрича, роботдан амалий жиҳатдан фойдаланиб бўлмайди. Унинг сўзларига кўра, роботлар учун одамлар томонидан камроқ бошқариладиган машина керак.


17:20 / 15.12.2018 55306\nKun.uz таҳририяти Тошкент шаҳрида 4та маҳсулот: ун (маҳаллий, 1-нав), картошка (Россиядан келтирилган олий нав), гуруч (импорт қилинган, Россия ва Тайланд) ва пахта мойи нархи (маҳаллий) ўрганди. Қиёслаш учун 1 килограмм учун белгиланган нарх олинди.\nБунинг учун Тошкентнинг Қўйлиқ, Чорсу, Фарход ва Чилонзор деҳқон бозорлари танланди. Қўйлиқ бозорида 1-навли маҳаллий унни (кг-1750 сўм) топиб бўлмади. Россиядан келтирилгани айтилган картошканинг 1 килограмми 1200дан сотилаётган бўлса-да, уларни олий нав деб бўлмасди.\nКартошканинг саралари бозорнинг бошқа бурчагида уддабурон тадбиркор томонидан 2500 сўмдан сотилаётгани маълум бўлди. Арзонлаштирилган ярмаркада савдо қилаётган картошка сотувчиси эса, нима учун майдалари сотилмоқда, деган саволимиздан сўнг, алоҳида сараланган йирикроқ картошкаларни қайта растага жойлади.\nҚўйлиқда 1-навли пахта ёғининг 1 литри 7200 сўмдан бемалол сотилаётганди. Россиянинг Краснодар ўлкасидан келтирилган гуруч килограмми 5700 сўмдан харидорларга таклиф этилаётган эди.\nТошкентнинг Чорсу, Фарход ва Чилонзор бозорларида ушбу 4та маҳсулот ҳам мавжудлиги аниқланди. Фақат Россия картошкаси сараланмаган аралаш ҳолдагисининг 1 килограмми 2000 сўмдан мижозларга етказиб берилмоқда.\nБу бозорларда 1-навли пахта ёғининг 1 литри 7200 сўм, Тайланд, Россияда етиштирилган гуручнинг бир килограмми 5700 сўмдан, Ўзбекистоннинг “Мустақиллик” навли гуручнинг бир килограмми 6000 сўмгача ва Ўзбекистонда ишлаб чиқилган 1-навли буғдой унининг 1 килограмми 1750 сўмдан сотилмоқда.\nСиз истиқомат қилаётган ҳудуд деҳқон бозорларидаги байрамолди ярмаркаларида бу маҳсулотларнинг бир килограмми қанчадан сотилмоқда?\nТошкентда Москва халқаро муносабатлар давлат институти битирувчиларининг V форуми бўлиб ўтмоқда\nБош прокуратура: Департамент ходимига пора бермоқчи бўлган корхона раҳбари ушланди


Авто тест - Йул харакати коидалари 1 - Кисм " УМУМИЙ... - YouTube\n4.1 595 йул+харакати+коидаларини+урганиш\nЙўл - транспорт воситалари қатнови учун қурилган ёки мослаштирилган ва худди шу мақсадда фойдаланиладиган ер минтақаси ёхуд сунъий иншоот юзаси. Йўл ўз ичига автомобиль йўлларини (умумий фойдаланишдаги ва идоравий автомобиль йўлларини), шаҳарлар...\nТранспорт воситаларини пиёдалар йўлкаларидан юргизиши, йўл белгилари билан белгилаб қўйилган талабларга, одам ташиш, транспорт воситаларини қувиб ўтиш қоидаларига риоя этмаслиги, йўловчиларга лой сачратиши, сутканинг қоронғи вақтида ёки кўриш чекланган...\nЙўл ҳаракати қоидаларини бузган фуқароларни видео...\nҚоидабузарлар ҳақида маълумот берган шахслар ҳақида шахсий маълумотлар сир сақланади ва улар рағбатлантирилади.\nПриложения в Google Play – ЙУЛ ХАРАКАТИ КОИДАЛАРИГА\nЙул харакати коидаларига. O'zbek tibbiyoti kitobiКниги и справочники. Для всех.\nЙўл ҳаракати қоидалари – Ўзбекистон\nЙўл ҳаракати қоидалари (ЙҲҚ) амалдаги таҳрири 2000 йилда қабул қилинган, 2006, 2007, 2011 ва 2013 йи��ларда унга ўзгартишлар киритилган. Қоидаларнинг янги талқини мамлакатда сўнгги йилларда юз берган, хусусан, автотранспорт воситалари...\nYo'l harakati qoidalarini buzganlik uchun jarimalar 2019-2020...\nЙўл ҳаракати қоидаларини бузганлик учун жарималар рўйхати.\nЙўл ҳаракати қоидаларини бузганлик учун қанча жарима...\nЙўл ҳаракати қоидалари бузилиши учун 2019 йил ҳолатига кўра қуйидагича жарималар қўлланилади: Хавфсизлик камарини тақмаслик: 101 365 сўмдан – 202 730 сўмгача. Телефондан фойдаланиш: 608 190 сўмдан – 1 013 650 сўмгача.\nЙўл ҳаракати қоидаларини бузганлик учун жарималар...\nЙўл ҳаракати қоидалари бўйича жарималарнинг янги нархлари.\nЙўл ҳаракатини ташкил этиш — йўлларда ҳаракатни...\n«Йўл ҳаракати хавфсизлиги тўғрисида»ги Ўзбекистон Республикаси Қонунини бажариш юзасидан, шунингдек йўл ҳаракати қоидаларини такомиллаштириш мақсадида


Вахш аҳолиси: президент ташрифи арафасида расмийлар ҳар бир оиладан 20 сомони талаб қилди\nХатлон вилояти Вахш тумани аҳолисининг хабар қилишича, президент Раҳмоннинг амалий ташрифи арафасида қишлоқ кенгашлари ходимлари уйма-уй юриб ҳар бир оиладан 20 сомони талаб қилган. Аммо маҳаллий расмийлар пул фақат АЁҚШ эгалари ва деҳқон хўжаликлари раҳбарларидан йиғилганини айтишмоқда.\n22 сентябр кунипрезидент Эмомали Раҳмон амалий ташриф билан Хатлон вилоятига келди. Сешанба куни у Шаартуз, Леваканд ва Бохтарда бўлди, Вахш туманига ҳам келиши кутилмоқда.\nВахш тумани “Иттифоқ” қишлоғида яшовчи Жумагул Ашурованинг22 сентябр куни Радио Озодига маълум қилишича, маҳаллий қишлоқ кенгаши ходимлари бир неча кундан бери уйма-уй юриб ҳар бир оиладан 20 сомони (2 доллар) талаб қилмоқда. «Мен кам таъминланганман,менинг 8 нафар болам бор, шундан икки нафари ногирон. Менинг ўзим пулга муҳтожман. Бошқа томондан қишлоғимизда мактаб ҳам, тиббиёт пункти ҳам йўқ. Фарзандларимиз қишлоқдан саккиз километр узоқликдаги мактабга қатнайди. Апрелда зилзила туфайли уйимиз зарар кўрди. Ҳеч қандай ёрдам кўрсатилмади, энди эса пул талаб қилишмоқда», дея норозилик билдиради аёл.\nАёл учрашув вақтида бу ҳақда президентга айтиш ниятида эканлигини қўшимча қилди.\nВахш туманида яшовчи яна бир фуқоро ўз номини айтмаслик шарти билан қишлоқ кенгаши ходимлари бойроқ кишилардан янада кўпроқ пул талаб қилмоқда, деди.\nБироқ, Вахш тумани “Вахдат” қишлоқ кенгаши раиси Қосим Давлатов президент ташрифи учун оддий одамлардан ҳеч ким пул талаб қилмаганини айтади. «Тўғри биз гул ва марказий майдондаги фаввора атрофини ободонлаштириш мақсадида пул йиғдик, шунда ҳам автомобилларга ёқилғи қуйиш станциялари эгалари ва деҳқон хўжалиги раҳбарларидан олдик», дейди у.\nВахш туманидаги бошқа бир қишлоқ кенгашида бу масала юзасидан гапиришни исташмади.\nЎтган йилнинг август ойида Сўғд вилоятидаги Тоғли Матчо тумани аҳолиси давлат раҳбарининг ташрифи учун ёзиладиган байрам дастурхонига маҳсулотлар йиғиш топширилгани юзасидан маълум қилишган эди. «Масжид имоми ҳар бир оила қишлоқ кенгашига бир килограммдан гуруч ва гўшт ва иккитадан нон беришни топширди», - деган эди маҳаллий қишлоқ аҳли. Бироқ, Тоғли -Матчо тумани расмийлари бу хабарни инкор қилди.\nЭслатиб ўтамиз, 2012 йилда президент Раҳмон шаҳар ва туман раҳбарларига мурожаат қилиб, маҳаллий аҳолидан пул йиғмасликни талаб қилган эди. «Менга ўнлаб одамлар мурожаат қилиб, Сизнинг ташрифингиз арафасида маҳаллий раҳбарлар бизнинг чўнтакларимизни қоқиб олишмоқда, биз нима қилайлик?, дейишмоқда. Туман раислари, сиз президент келиши муносабати билан гилам, гул сотиб олиш учун пул тўплаяпсизми, бу нимаси? Бундай қилманг!», деган эди Раҳмон учрашувлардан бирида.\nШу билан бирга маҳаллий расмийлар давлат раҳбарини кутиб олиш учун маҳаллий бюджетда ҳаражатлар кўзда тутилмаганидан нолишмоқда, шу муносабат билан ёрдам сўраб аҳолига мурожаат қилишга мажбур эканликларини айтишади.


Сурхондарёда «Зарчоб-1 кичик ГЭС» лойиҳаси ишга туширилди\nЭнергетика 3 апрел 2021 419\nСурхондарё вилоятида «Зарчоб-1» кичик ГЭСдаги гидроиншоотлар синов-тажриба жараёни муваффақиятли якунланди.\n2020 йилда «Ўзбекгидроэнерго» АЖ томонидан 6 та янги қурилиш ва модернизация лойиҳалари фойдаланишга топширилган. Мазкур лойиҳаларнинг умумий қуввати 118,3 МВтни ташкил этади. Бу эса, қўшимча 543 миллион кВт/соат электр энергиясини ишлаб чиқарилади.\n«Зарчоб-1» кичик ГЭСдаги гидроиншоотлар синов-тажриба жараёнидан муваффақиятли ўтди. Тўполонг дарёсидан сув олиб ўтувчи Зарчоб-1 КГEСга келувчи 480 метр узунликдаги туннель ва 1 300 метр узунликдаги каналда сув ҳайдалиб, синов ишлари ўтказилди. Босимли ҳовуздаги сув кўтариш иншоотлари ишчи шай ҳолатига келтирилиб, белгиланган тартибда синовдан ўтказилди. «Зарчоб-1» кичик ГЭСнинг ўрнатилган қуввати 37,4 МВтни ташкил этади.\nТаъкидлаш жоизки, ушбу объектдаги қурилиш ишлари 2017 йилнинг август ойида бошланган эди. ГЭС учун зарурий технологик қурилмалар Хитойнинг етакчи компанияси «Dongfang Electric International Corporation» томонидан етказиб берилди.\nЭнг аҳамиятли жиҳати шундаки, ушбу ресурслар табиий ва қайта тикланувчидир. ГЭСлар томонидан экологияга ҳеч қандай зарар етказмаган ҳолда, барқарор энергия ишлаб чиқарилиб, вилоят саноат корхоналари, турли идоралар ва маҳаллий аҳолига етказиб берилади.\nМазкур гидроэлектр станциянинг ишга туширилиши натижасида бир йилда ўртача 101 миллион киловатт соат электр энергияси ишлаб чиқарилиб, 33 миллион метр куб табиий газ иқтисод қилинишига эришилади.\nМазкур лойиҳани ишга туширилиши натижасида Сурхондарё вилоятининг электр энергияга бўлган талабининг муайян қисмини, саноат ва иқтисодиёт корхоналарини гидроэнергия ҳисобидан таъминлаш имкони вужудга келади, деб хабар беради «Ўзбекгидроэнерго» АЖ матбуот хизмати.


Меҳрибонлик уйи тарбияланувчиларидан иборат Ўзбекистон терма жамоаси Туркияда назорат учрашуви ўтказди\n26 февраль, 2019, 14:32 159\nВакилларимиз йирик ҳисобда зафар қучишди.\nХабарингиз бор шу кунларда меҳрибонлик уйи тарбияланувчиларидан иборат Ўзбекистон терма жамоаси Туркиянинг Анталия шаҳри ўқув-йиғин машғулотлари ўтказмоқда. Терма жамоа бош мураббийи Жамшид Асадов машғулотлар давомида футболчиларнинг жисмоний ҳолати ва техникаси устида иш олиб бормоқда.\nБугун улар Туркияда назорат ўйини ўтказишди. Анталия U-17 жамоасига қарши кечган учрашувда вакилларимиз 8:4 ҳисобида ғалаба қозонишди. Бу ҳақда ЎФА расмий сайти хабар бермоқда.\nМазкур терма жамоа аъзолари бу йил июль ойида Польшада бўлиб ўтадиган Меҳрибонлик уйлари тарбияланувчилари ўртасидаги Жаҳон Кубогида иштирок этишади. Ушбу мусобақага муносиб тайёргарлик кўриш мақсадида Ўзбекистон футбол ассоциацияси томонидан терма жамоа аъзоларига барча шароитлар яратиб берилмоқда.


Пул муҳимми, жон? - BBC News O'zbek\nРоссия - Ўзбекистон йўналишида "Ўзбекистон ҳаво йўллари", "Ютэйр", "Аэрофлот" ва "Трансаэро" компаниялари йўловчи ташийди. Йил давомида нархлар муттасил ўзгариб туради. Баҳор ойларида Ўзбекистондан Россияга келувчи йўналишларнинг нархи кўтарилиб кетса, кузда акси.\nБошқа йўналишлардан фарқли бу авиакомпанияларнинг асосий мижозлари - оддий меҳнат муҳожирлари.\nМахсус лавҳани томоша қилинг\nМосквадан Андижонгача 3014 км, Москвадан Ўшгача 3067 км. Масофа фарқи бор йўғи 50 км, аммо чипта нархида катта тавофутни кўриш мумкин. Дейлик, 1 ноябрь кунини олсак.\n"Владимирдаги автобус йўловчи ташишга яроқсиз бўлган"\nМосквадан Андижонга билет нархи 14000 рублга (243 доллар) яқин. Айнан шу кунга Ўшга учувчи самолётларга сотилаётган чипталар нархи эса 9800 рубль (170 доллар).\nАэропортни ўзида фаолият юритаётган Ўзбекистон ҳаво йўллари авиакассасидан чипталар нархини сўрадик. Яқин кунларга умуман чипталар йўқ. Оператор томонидан 25 октябрь кунига 20 000 рубль (347 доллар)га чипта таклиф қилинди. Қимматлигига қарамай, муҳожирлар самолётда келишмоқда. Нега?\nКуз фаслида мавсумий ишчиларнинг ватанларига қайтиш ҳоллари кўп кузатилади. Аммо бу Россияда ўзбекистонлик ишчиларнинг камаяди дегани эмас. Уларнинг ўрнини бошқа юртдошлари тўлдиради. Масалан, коллеж ёки лицейларни тамомлаган, олий ўқув юртларига кира олмаган ёшлар августдан сўнг бир икки ой иш излашади. Ватанда иш топа олмаганлари Россияга қараб йўл олади.\nРоссияда ўзбекистонликларнинг ҳаракат оқими эса асосан чегаралар билан боғлиқ. Уларни йил давомида тинимсиз миграция варақасини янгилаш учун чегарага ёки йилда бир-икки марта Ўзбекистонга бориб келишларини кузатиш мумкин.\nМуҳожирлар ўз сафарларини асосан 3 турдаги транспорт воситасида амалга оширишади: самолёт, поезд ва автобус ёки йўналишли таксилар.\nМуҳожирлар учун қай бири қулай ва ҳаётлари учун хавфсиз?\nАйни пайтда мавсумга хос тарзда самолёт билан бир қаторда поездларга чипталар нархи ҳам кўтарилган. Йилнинг баҳор ойларида Ўзбекистонга самолётга чипта олиш мумкин бўлган маблағдан ҳам ошиқроқ нархга шу кунларда поездда кетиш мумкин.\nСамолёт ва поезд чипталари нархларининг қимматлашувлари ортидан муҳожирлар ҳаётида қатор муаммолар ва бахтсизликлар тобора ортиб бораётгани айтилмоқда.\nРоссиянинг турли ҳудудларидан Ўзбекистон ва Қозоғистон йўналишида қатновчи транспортлар воситалари эгаларининг ноқонуний бизнеси ривожланган. Автобус ва такси хизматлари интернет орқали ва визитка тарқатиш йўли билан реклама қилинади.\nАммо ҳеч қаерда автотураргоҳ манзили кўрсатилмайди. "Питак" ёки "стоянка" деб аталадиган автоқўнимгоҳлар ташкил қилиниб, у ерга эълонларда телефонга жавоб бериб турувчи хотин қизлар мижозни йўллашади. Интернетда кўп тарқалган эълонларнинг бир нечтаси билан боғланиб, аниқроқ маълумот олишга уриниб кўрдик.\nРоссия давлат автоинспекцияси расмий сайтига кўра, 2016 йилда автоҳалокатлар туфайли 184 минг нафар киши қурбон бўлган. Рўй берган ҳодисаларнинг 30 фоизи чет эл фуқаролари билан боғлиқ, дея кўрсатилади статистик маълумотда. Автоҳалокатларда қурбон бўлганларнинг 95 фоизи эркаклар бўлиб, ўртача ёши 30 ни ташкил этади.\nТаҳлилчиларга кўра, ҳалокатларнинг аксари меҳнат муҳожирлари патентсиз ишлаш учун ҳар 3 ойда Қозоғистон чегарасига бориб келишда ва Ўзбекистонга қайтишда нисбатан арзон транспорт саналган автобус ёки микроавтобусларда содир бўлмоқда.\nЙўналишли такси ҳайдовчилари Москвадан Қозоғистонга бориб келиш учун ҳар бир йўловчидан ўртача 5000 рубль (тахминан 100 $ га яқин) хизмат ҳақи олишади. Аксар йўловчилар автобусда минглаб километр йўл босиш машаққатларини гапирадилар.\nМосква шаҳридан Қозоғистон чегараларига бориб келиш учун энг камида 36 соат вақт сарфланади. Одатда муҳожирларни чегарага элтувчи ҳайдовчилар 7, 11 ўринли автомобиллардан, ёки 56 ўринли йирик автобуслардан фойдаланишади. Бироқ йўловчилар орасида ҳайдовчиларнинг йўқ жойга одам олиши, машиналарнинг узоқ йўлга яроқсизлиги каби ҳолатларидан нолиш ҳоллари кўп учрайди.\nСўнгги йиллар ичида Россияда меҳнат муҳожирларининг ўлими билан боғлиқ ҳодисалар кўпайди. Норасмий маълумотларга кўра, Россиядан асосан Ўзбекистон, Тожикистон ва Қирғизистонга йилига 7 мингдан зиёд муҳожир жасади солинган тобут - "Груз-200" жўнатилади.\nРоссияда муҳожирлар сони жиҳатдан марказий осиёликлар орасида ўзбекистонликлар энг кўп сонли эканлигини ҳисобга олсак, юборилаётган тобутларнинг катта қисми ўзбекистонликларга тегишлилиги маълум бўлади.


Қаршида бузилган турар ва нотурар жойлар учун компенсация пуллари вақтида тўланмаган\nҚарши шаҳрида бино-иншооти бузилиб, ер участкаси олиб қўйилган ва компенсация пули тўланмай қолган жисмоний ва юридик шахслар олдидаги қарздорлик яқин вақтдан бошлаб давлат бюджетидан тўлаб берилмоқда(https://nnews.uz/?p=4974 ).\nЭнди “отопление” учун йил давомида тўлов қилинмайди. Тарифлар ошадими? 780 млн долларлик лойиҳа. — Вазирлик соҳадаги ўзгаришлар ҳақида\nТокиода “Олимпиада-2020” стадиони қуриб битказилди. Бунинг учун кедр ёғочидан фойдаланилди\nТокиода 2020 йилда бўлиб ўтадиган Олимпия ўйинлари учун асосий стадион қуриб битказилди.\nДавлат бюджетининг 2019 йилги харажатларига ўзгартиш киритилди\nЎзбекистон Республикасининг 2019 йилги Давлат бюджети харажатларига ўзгартишлар киритиш тўғрисидаги масала Сенатнинг бугунги ялпи мажлиси муҳокамасига киритилганди.


Хурмо фойдаси » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Хурмо фойдаси\nАраб хурмоси кўп дардга даво..\nБу мевадан кунига 3-4 та ейиш танангизни ёшартиради. У ер юзидаги энг шифобахш мевалардан бири бу араб хурмосидир. Бу мева озиқ моддаларга бой. Овқат ҳазм қилишни яхшилайди, юракда қон айланишини яхшилайди. Холестеринни пасайтиради. Араб хурмоси иштаҳани пасайтиради. Оқ шакар ўрнини босади, озишда ёрдам беради. У темирга бой, 100 грамида одам организмидаги темирнинг бир суткалик меъёрининг 11 фоизи бор.\nУ камқонликда ҳам катта фойда беради. Унда калий кўп. Хурмо инсулт хавфини 40 фоизга камайтиради. Хурмода фосфор, калтсий кўп. Бу эса мия ва ичаклар фаолияти учун жуда фойдали. У ич қотишига дори бўлади. Бунда тунги уйқу олдидан бир пиёла қайнаган сув билан 2-3 та мева ейилади.\n5-6 та хурмода 80 г магний бор ва бу қон томирларини кенгайтиради. Тадқиқотлар шуни кўрсатадики 370 мг магний инсон учун кунлик меъёр ҳисобланади. Бу миқдор қон босимини бир меъёрда ушлаб туради. Бу хурмо қаришнинг олдини олади. У туғриқдан кейин ҳам фойдали, у сутни кўпайтиради.